text:
Enatha Cyuzuzo umwe mu bakobwa b’abubatsi bakomeye mu Rwanda
Abagore baragenda biyongera mu kazi ko kubaka mu Rwanda, ariko ni bacye cyane baboneka bakuriye za ‘chantiers’, Enatha Cyuzuzo ari muri abo, ni umwihariko Iburasirazuba mu karere ka Nyagatare.
Kubakisha inzu niwo mwuga yize muri kaminuza, ariko ni n’ibintu yakunze kuva ari muto, anabishyigikirwamo n’ababyeyi be n’abavandimwe be, nk’uko abitangaza.
Mu biro bya kompanyi ye Ela Poder Construction Company, no kuri chantier imwe muzo afite i Nyagatare, Cyuzuzo akoresha abagabo n’abagore barimo n’abamuruta cyane mu myaka.
Inzu imwe muzo ari kubakisha ayigeze kure, ati: “Ubu ndi gupinyura ‘renton’ ndashaka gusakara nyine…”
Yongeraho ati: “Iyo twubaka inzu tugira ibyiciro, hari icyiciro cya mbere cyo gutegura, ubundi niko kazi, ibindi ni ukubikura ku gipapuro nkabitereka ku kibanza.
“Aha bisaba kwitonda cyane kuko Akarere kaza gusuzuma niba ibintu washushanyije aribyo wubatse.”
Mu kazi ke ko gupatana no kubakisha inzu, uyu mukobwa w’imyaka 26 ashobora yerekera abagabo n’abagore, akabaha amabwiriza y’ibyo bakora, akabahemba nabo bakababo.
Umwe mu bakozi be, umukobwa mugenzi we Tuyishime Fidela, ati: “Numva binshimishije cyane kuba ari umukobwa uyobora chantier, nanjye nkumva nzagera aho nawe ageze.”
Nyirahirwa Martine w’imyaka 39 akoresha avuga ko mu bana be hari uwasanze Cyuzuzo ari we uha akazi nyina “yaramubonye aravuga ngo nawe azaba enjeniyeri nka we.”
Ati: “Iyo twubaka, aratubwira ati ‘niba hari icyo mubona kitagenda neza mujye mungira inama nk’abantu bakuru’, ariko nta na kimwe turahura nacyo.”
‘Ntacyananira’
Cyuzuzo nk’umwubatsi (civil engineer) amaze kubakisha inzu i Kigali aho akomoka no muri Nyagatare aho yahisemo gukorera kuko yabonye ari umujyi uzakomeza gutanga akazi kenshi mu bwubatsi n’ejo hazaza.
Gatete Athanase wamuhaye akazi k’inzu ubu ari kubakisha mu mujyi wa Nyagatare avuga ko yakamuhaye kuko yabonye ko afite ubushobozi.
Ati: “Azi kubaka, kandi inzu ni ikintu umuntu ashyira hariya kikagaraga ukavuga uti ‘iyi nzu yubatse neza’, ibikorwa rero yakoze [mbere] nibyo byivugiye, mbona afite ubushobozi, mbona afite udushya.”
Nubwo ataragira inararibonye y’imyaka myinshi muri aka kazi, Cyuzuzo avuga ko ubu amaze kwigirira icyizere, ariko ntajya yibagirwa intangiriro. Inzu ya mbere yubakishishe.
Kubera imiterere y’aho yari iri ntibyari byoroshye, ati: “Ni ukuvuga ngo iyi nzu yarangoye pe! Nageze aho nkajya ndara ntasinziriye.
“Ariko imaze kurangira niyo nzu yatumye nisuzuma, mpinduka undi muntu ndabyumva ko ndi gukura, iyi nzu yari ifite ibigeragezo birenze ibya etage yubatse ahantu hazima.
“Nkiyuzuza nahise mvuga nti ‘ntacyananira’.”
Mu nzu zitandukanye amaze kubakisha i Nyagatare harimo inzu y’ubucuruzi iri mu mujyi, ni imwe mu zimushimisha.
“Bintera ishema guca hano nkasanga abakiriya baraparika imodoka bakinjira mu nzu, nubwo atari iyanjye ariko numva nezerewe mu mutima nkavuga nti ‘wow! igikorwa nakoze kiraboneka’.” – Cyuzuzo.
Hari abagabo bumva mutakorana akazi gusa
Kompanyi ye ipatana kubaka inzu, ubwe ashushanya imbata z’inzu akaba ari nawe uzubakisha. Gushushanya ni imwe mu mpano yabonye ko afite kuva ari muto.
Aka kazi akora kiganjemo abagabo akavuga ko ibi bituma hari ingorane ahura nazo zishingiye ku myumvire ya bamwe muri bo.
Ati: “Hari imitekerereze ya bamwe bumva ko umukobwa mutagirana ‘deal’ y’akazi gusa.
“Ni ukuvuga ngo gukorana n’igitsina gabo bisaba ngo wisanishe nacyo, ubereke ko nawe uri umugabo, ko ushoboye kandi ubereke ko uri umukobwa uri ‘smart’ niho abura aho ahera.”
Enatha Cyuzuzo afite umusore bakundana kandi ngo bazashinga urugo rwabo “vuba”, uyu musore ngo akunda ibyo akora ndetse “ni imwe mu mpamvu intera ingufu zo gukora”.


c: text/html

text:
Inyigisho yo ku wa gatandatu w’icyumweru cya 2 gisanzwe C,
Ku ya 26 Mutarama 2013
Padiri Cyprien BIZIMANA
AMASOMO: 1º. Heb 9, 2-3.11-14; 2º. Mk 3, 20-21
Amaraso ya Kristu akiza umubiri ibikorwa bitera urupfu
Yezu Kristu yagaragaje ko umurimo wo kwitangira abantu ngo bacungurwe ugomba ubwizige buhambaye. Hari n’igihe yirenzaga amasaha adasamuye yibereye ku murimo wo kwigisha no gukiza abantu. Ayo matwara ye ni na yo aba ishingiro ry’ubuzima bw’abatorerwa kuba abasaseridoti. Si abanyakazi bagengwa n’amasaha. Ni abapadiri amasaha 24 kuri 24. N’uwabatijwe wese ariko, iyo yihatira gushaka ubucuti buhamye na YEZU KRISTU anihatira kuba umukristu amasaha 24 kuri 24. Kubaho gutyo bishobora gutuma abantu bavuga ko udasanzwe, ko ufite ubuhengekerane, ko ibyawe bitari ku murongo! Ayo magambo ntacyo atwaye kuva tuzi ko na YEZU ubwe baje kumushaka bavuga ngo “yasaze!”.
Ubwo bwitange mu kwitagatifuza no gutagatifuza, ni ikimenyetso cy’uko intera y’ubuyoboke bw’Ikiragano cya kera tugenda tuyisezerera maze tukinjirana na KRISTU ahatagatifu rwose, hirya y’umubambiko watumaga tutabona neza Amasezerano Imana yatugiriye kuva kera. Ikindi kandi ubwo bwitange bushushanya, ni imibereho y’isengesho idashingiye ku mihango y’inyuma gusa. Umutima utuwemo na KRISTU urenga ibikorwa bigaragara by’ubuyoboke, ukivumbikamo ibyiza byose by’ijuru YEZU KRISTU ahora adushishikariza guharanira. Amasengesho yacu n’ibikorwa by’urukundo, byose bigomba gushibuka ku mutima wuzuye ubusabane kuri YEZU KRISTU, wa wundi urangamiye iby’ijuru mbere ya byose.
Uwo mutima ni wo ubasha kurwanya ibikorwa byose Sekibi ituremburisha kuturimbura. KRISTU udukunda yaduseseye amaraso ku musaraba. Ayo maraso ni yo tuvomamo imbaraga zo gusukura umutima wacu tuwuvanamo ibikorwa bitera urupfu. Nta muntu ugera ku isuku y’umutima wenyine. Ni kenshi umutima wacu uhinduka isibaniro ry’ibitekerezo n’imigambi Sekibi idusaba kuyifashamo! Gutsinda ibyo byose, ni ukwemera ko amaraso ya KRISTU adutemberamo. Ntiyadutemberamo tutemeye kubambanwa na we ku musaraba kugira ngo tubambe imibiri yacu n’ingeso mbi zose igihe bishaka kutworeka mu cyaha. Kwemera kubabara aho gucumura, ni ko gutera intambwe twicuza ibyaha n’ingeso mbi zose zituzamukamo.
YEZU KRISTU AKUZWE ITEKA MU MITIMA YACU.
UMUBYEYI BIKIRA MARIYA ADUHAKIRWE.

robotstxt: allowed

filter: keep


text:
Kuri uwo munsi wa mbere ku cyumweru nimugoroba, inzugi z’aho abigishwa bari bateraniye zari zikinze, bitewe no gutinya Abayahudi. Nuko Yezu agira atya araza, ahagarara hagati yabo, arababwira ati «Nimugire amahoro.» Amaze kuvuga atyo, abereka ibiganza n’urubavu rwe. Abigishwa babonye Nyagasani, ibyishimo birabasaga. Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» Amaze kuvuga atyo, abahuhaho, arababwira ati «Nimwakire Roho Mutagatifu. Abo muzakiza ibyaha bazabikizwa, abo mutazabikiza bazabigumana.»
Tomasi umwe muri ba Cumi na babiri witwaga Didimi, we ntiyari kumwe na bo igihe Yezu aje. Nuko abandi bigishwa baramubwira bati «Twabonye Nyagasani.» Naho we arababwira ati «Nintabona mu biganza bye umwenge w’imisimari, kandi nindashyira urutoki rwanjye mu mwenge w’imisimari, n’ikiganza cyanjye mu rubavu rwe, sinzemera.»Hashize iminsi munani, abigishwa na bwo bari bikingiranye mu nzu, noneho Tomasi ari kumwe na bo. Yezu agira atya aba ahagaze hagati yabo, inzugi zikinze, arababwira ati «Nimugire amahoro.» Hanyuma abwira Tomasi ati «Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, ahubwo ube umwemezi.» Tomasi amusubiza avuga, ati «Nyagasani, Mana yanjye!» Yezu aramubwira ati «Wemejwe n’uko umbonye; hahirwa abemera batabanje kwirebera.»
Yezu yongeye guha abigishwa be ibindi bimenyetso byinshi, bitanditse muri iki gitabo. Ibi byanditswe ari ukugira ngo mwemere ko Yezu ari Kristu, Umwana w’Imana, no kugira ngo nimumwemera mugire ubugingo mu izina rye.


text:
Inyigisho yo ku wa gatatu w’icyumweru cya 4 gisanzwe, B
Ku wa 04 Gashyantare 2015
AMASOMO: 1º. Heb 12, 4-7.11-15; 2º. Mk 6,1-6
Inyigisho y’ejo yadushishikarije gusaba ingabire yo kwiyumanganya mu bitubabaza. Twanabwirijwe ko uko kwiyumanganya atari ibyo umuntu yihangishaho; kwiyumanganya si n’ibintu bya mbuzukongira; ukwiyumanganya no kwihangana mu bubabare bivomwa mu buzima bwa YEZU KRISTU. Abamwemera bashobora kwihangana bagakomeza urugendo kabone n’aho baba barakomeretse; bagenda bazi ko ubomora bari kumwe kandi abakunda na bo bakiyemeza kumukunda kuruta byose. Iyo YEZU yitegereza abantu bagaragurika bonyine muri iyi si, atangazwa no kutemera kwabo (Mk 6,6). Uko kutemera YEZU, ni na ko gutuma ububabare butugeza kure kuko ubundi iyo tumwemereye akatuzamo, ibitangaza bye birigaragaza, ni ukuvuga ko ibimenyetso by’uko adukiza bidashidikanywaho.
Mbere yo gukomeza tuzirikana iyo ngingo y’ukuntu ububabare bugenewe kutugorora, reka tubanze twiyumvishe ibyo twasomye mu Ivanjili: YEZU yaziye gukiza abantu bose ahereye ku bo yavukiyemo ku murenge we no mu gihugu cye. Ariko uko byagendekeye abantu b’i Nazareti aho yarerewe twabyumvise: baramuhakanye bamukwena bannyega rwose Ijambo rye bamupinga bavuga ngo: “Uriya si wa mubaji tuzi…”. Iyo ni nyirandakuzi ikomeza gupfukirana umukiro abavandimwe bacu bakiriye muri YEZU bagombaga kudushyikiriza. YEZU ashimangira iyo nyirandakuzi avuga ko nta handi umuhanuzi asuzugurwa, uretse mu gihugu cye, muri bene wabo, no mu rugo iwabo. Ikibabaje ni uko iyi nyirandakuzi ivutsa abayitabira byinshi byiza: Aho i Nazareti YEZU ntiyahakoreye igitangaza na kimwe uretse gukiza abarwayi bakeya abaramburiraho ibiganza.
Abantu bose bahakana ibya YEZU baba ab’iwabo baba n’aba kure, bose barihemukira kuko ibyiza yatuzaniye bibanyura mu myanya y’intoki. Iyo mu rugo runaka habuze abayobora abandi mu kuri, iyo ababyeyi bananiye kuyobora abana babo mu kuri, ugasanga bamwe bannyegana, nta cyo bashobora kugeraho. Iyo mufite inshuti ishobora kubagira inama, akenshi ntimuyumva kubera innyega rituruka kuri ya nyirandakuzi. Tuvuge iki ku bihugu byorama cyangwa bikitegurira ukuzimu kuko byanze kumvira ababihanurira cyangwa habuze n’umwe utsinda ubwoba ngo atere ijwi hejuru agamije gukosora ibigoramye? Ngo umuhanuzi asuzugurwa mu gihugu cye! Ni akumiro.
Ingaruka zo kutumvira ubuhanuzi buturutse ku Mwana w’Imana, ni nyinshi cyane. Kutumvira Imana bitera kumvira ijeri. Ingaruka ziterwa n’ugutana zikaba ububabare bw’amoko yose bamwe bemeza ko ari ibimenyetso by’ibihano Nyagasani atanga! Ni uburyo bwo kuvuga dusanga akenshi mu Isezerano rya Kera. Tumenye ko Imana idahana ahubwo na yo ibabazwa n’amakuba abana bayo bikururira mu kunangira umutima no gutanagira. Imana ubwayo ibabazwa (nta kundi twabivuga) n’ibihano abana bayo bikururira kuko ikibi cyose, icyaha cyose cyifitemo imbuto mbi isenya nyiracyo. Cyakora imibabaro yo mu isi yose ituruka ku ngaruka z’icyaha, iha muntu guca akenge akagaruka mu nzira Imana yamushyizemo akabona kugira amahoro. Gutekereza ko isi yatannye, ko twitandukanyije n’Imana ariko tukemera kuyigarukira, iyo ni inzira yo kuzahuka no gukira rwose. Hari abantu batari bake bagiye bumvira ukuri kw’Imana no myotsi nk’iyo baririragamo! Ngaho rero, ntitukinubire ububabare duhura na bwo, ahubwo tujye tubuhagarara hagati turangamire uwo twaremewe kubera indahemuka.
YEZU KRISTU asingizwe. Bikira Mariya atube hafi maze abatagatifu duhimbaza none, Andereya Korsini, Jiliberiti,,Veronika, Yohana wa Valuwa,Katalina wa Rici, Yohani wa Brito na Rabano Mawuro duhimbaza none badusabire.
Padiri Cyprien BIZIMANA


text:
Igitekerezo : Abigize abagenzuzi b’ibikwiye n’ibidakwiye ku mbuga nkoranyambaga ububasha mubukura he?
Muri iki gihe imbuga nkoranyambaga zirimo gukoreshwa n’abantu benshi batandukanye mu buryo bumwe cyangwa ubundi, ariko ubona hari abantu benshi bagenda banenga ibyo bagenzi babo bashyizeho bagaragaza ko bitari bikwiye cyangwa barengereye.
Ubundi n’ubwo ibi byitwa imbuga nkoranyambaga, biba ibya rusange ari uko nyiri ubwite yahisemo kubisangiza imbaga (abantu bnshi), kuko bitangira ari urubuga rwe yitangirije, nyuma akajya ahitamo ko ibyo ashyizeho bibonwa n’imbaga cyangwa akabigenera itsinda ry’abo ashaka kubyereka.
Ibi rero biba ari amahitamo y’umuntu y’ibyo ashaka kwerekana bitewe n’impamvu ze. Ariko ukabona irindi tsinda ry’abantu runaka rirabijyaho impaka ngo ntabwo ibyo yashyizeho byari bikwiye nk’aho ari bo bashinzwe kumuhitiramo ibikwiye n’ibidakwiye.
Ibi ndabigarukaho cyane ntavuga ku mbuga nini nka Twitter na Instagram cyangwa Facebook n’izindi. Ndagaruka kuri Whatsap akenshi ikoreshwa mu matelefone ngendanwa y’abantu. Aho umuntu ashyiraho sitati (status) ikabonwa n’abantu bamufitiye nomero kandi na we abafitiye izabo. Ni ukuvuga ko aba ari abantu baziranye mu buryo bumwe cyangwa ubundi.
Ugasanga abantu bahora bavunwa n’ibyo mugenzi wabo ashyira kuri sitati ye, ngo aba yakabije, ararengera abenshi bakanabihuza n’imyaka, inshingano n’ibindi byinshi. Ariko se ko nyiri ubwite ari we ufite uburenganzira bwo kwihitiramo ibyo abona ashaka gushyiraho, muri make aba azi ibikwiriye kuri we n’ibidakwiriye. Abandi bibavunira iki ?
Ibi bintu n’ubwo byashyirwaho na nyiri ubwite agasigira uburenganzira buri muntu umufitiye nomero ko yabibona, ntibiba bivuze ko ubireba ku gahato. Ni amahitamo nawe uba wagize kujya kureba kuri sitati ze. None se kuki ubihitamo kubireba ubundi bikakubera umutwaro ? Mba numva harimo kudakura mu mutwe no kutamenya nawe ubwawe icyo ukunze n’icyo wanze.
Hari abantu bakunze kunengwa n’inshuti zabo cyangwa abavandimwe n’amatsinda runaka bahuriyemo ngo ashyira ibintu bidahuye kuri sitati ye, ngo agaragaza ubuzima bwe, abandi bakanabihuza n’ubwirasi cyangwa ubwibone... Ibi kandi bigarukwaho hirya no hino. Ariko bintera kwibaza mu byukuri ugomba kumenyera nyiri ubwite ibikwiriye n’ibidakwiriye kuri sitati ye. Kandi na we ari umuntu mukuru ukuze.
Igitangaje uyu muntu unengwa n’abantu benshi bamutaramanye ngo ashyiraho ibintu bidakwiriye, ni we usurwa n’abantu benshi ku buryo ntawutuza atarajya kureba ibyo yashyizeho. Bamara kubireba bakiciraguraho ngo ibyo ni ibiki aba yashyizeho. Ibi bigatuma nibaza niba koko aba baba babyanze cyangwa baba babikunze.
Ku bwanjye numva abantu bakagombye kurenga ibintu nk’ibyo bibavuna mu mutwe kandi ntacyo bibamariye. Umuntu aba ari mukuru wo guhitamo ibyo ashyira ku mbuga nkoranyambaga ze. Nawe uba uri mukuru wo guhitamo kubireba cyangwa ukabireka, ubundi ugakomeza ubuzima n’ibintu bifite icyo bikumariye binakungura. Aho guhora muvuga kanaka ngo ashyira ibi kuri sitati kandi we yabishyizeho akikomereza ubuzima bumuryoheye kuko yakoze ibyo yumva ashaka.
Ibitekerezo ( 1 )
Bambarize. Kandi iyi ni imico abakobwa benshi n’abagire bahuriyeho. Bataramira mugenzi wabo kakahava ngo yapostinze ibintu bitakwiye! Mind your business dears.


text:
Suzan yishe umukunzi we nyuma yo kumusaba ko yoza amasahane yaririyeho undi akabyanga
Urukiko mu gihugu cya Kenya rukurikiranye umwana w’umukobwa ku cyaha cyo kwica umukunzi we nyuma yo kumusaba koza amasahane yari amaze kuriraho undi akabyanga.
Urukiko rwo mu gace ka Milimani mu gihugu cya Kenya kirimo gukurikirana icyaha cyo kwica umuntu ubigambiriye umukobwa w’imyaka 25 witwa SUSAN NJELI. Biravugwa ko uno mukobwa yari yatumiye umusore bakundana witwa Kelvin mu ntangiriro z’ukwezi gushize, amakuru dukesha ibinyamakuru byo muri icyo gihugu cya Kenya aravuga ko ubwo uwo musore uari yaje gusura uwo nukobwa w’inshuti ye aho yiberaga, yaramutekeye bararya, maze barangije kurya umukobwa yasabye umusore koza amasahane yari amaze kuriraho undi arabyanga, avuga ko mu muco w’Iwabo nta musore woza amasahane umukobwa ahari, undi ngo yaramwingize umusore akomeza kwinangira umutima, nibwo Susan afashe icyuma cyo mu gikoni arakimusogota inshuro 11 zose kugeza ubwo uwo musore ashizemo umwuka.
Susan ntiyigeze ahakana icyo cyaha ariko agasaab imbabazi ngo ubutabera bumurekure kuko yabikoranye umujinya kandi ko yakundaga umukunzi we cyane.


text:
1. Amasomo y’Igitambo cya Misa:
- Isomo rya mbere: Intu 10, 34a. 37-43
- Zaburi iherekeza Isomo: Zab 118 (117) , 1.4. 16-17, 22-23
- Isomo rya kabiri: Kol 3, 1-4 cyangwa 1 Kor 5, 6b-8
- Ivanjili Ntagatifu: Yh 20, 1-9
2. Inyigisho ya Myr Antoni KAMBANDA, Arkiyepiskopi wa Kigali n’Umuyobozi wa Diyosezi ya Kibungo.
Bakristu Bavandimwe, kimwe mu bimenyetso n’ ingingo igenda igarukwaho kenshi kuri Pasika ni Urumuri. Pasika ni umunsi mukuru w’ urumuri. Urumuri ni ikimenyetso cy’ ubuzima, urumuri ni Ubuzima naho urupfu ni umwijima.
Kuri Pasika rero, urumuri rwatsinze umwijima. Iyo twugarijwe n’ urupfu tuba turi mu mwijima. Muri iyi minsi turi mu bihe bikomeye byo kwibuka abazize Jenoside yakorewe Abatutsi muri 94, bigakubitiraho n’iki cyorezo cya Koronavirusi, isi yacu irimo iragenda mu mwijima w’ urupfu. Muri genocide twari mu mwijima w’icuraburindi, abantu bategereje ko bucya, bakabona urumuri rw’ ubuzima. Ubu turi mu mwijima w’urupfu rwa Koronavirusi, ntawe usohoka mu rugo, dutegereje ko Imana yatwereka uruhanga rwayo, yatumurikira n’uruhanga rwayo, tukabona urumuri w’ ubuzima, tukagira ikizere cy’Ubuzima. Iyo umuntu ateye Imana umugongo, aba yerekeje mu mwijima w’icyaha, n’umwijima w’urupfu; akaba yagirira nabi abandi, nawe atiretse, akigirira nabi kuko aba ari mu mwijima, umwijima w’ urwango, umwijima w’ubugome, umwijima w’ urupfu. Nijoro mu gitaramo cya Pasika, nk’uko bisanzwe bigenda, twinjira mu Kiliziya, turangajwe imbere n’Urumuri rwa Kristu, Kristu wazutse. Uko abantu bagenda bakongeza ku rumuri rwa Kristu, ni nako bagenda bakongereza abandi, noneho kiliziya yose, yari iri mu mwijima, ikaza kwaka urumuri rwa Kristu wazutse. Kristu akadukura mu mwijima akatwinjiza mu Rumuri rwe, urumuri rw’ukuzuka kwe. Kristu yemeye gupfa, arahambwa, amanuka Ikuzimu mu mwijima, noneho azamukana urumuri rubengerana, amurikira abo urupfu rwari rwaraboheye mu mwijima, ikuzimu, abaha ubuzima, barazuka. Iri joro rya Pasika, indirimbo y’Itara rya Pasika irabivuga: “ni ijoro rihire ryo ryamenye isaha Yezu yazukiyeho, ni rya joro ryahanuwe ko rizamurika nk’amanywa, rigahashya ubugizi bwa nabi”. Abigishwa ba Yezu bari barabonye Yezu uwo ari we n’ibikorwa bye, nibyo Petero Mutagatifu, aduhaho ubuhamya, mu Isomo rya mbere agira ati: “Yezu yagendaga agira neza aho anyuze hose, agakiza abarwayi, akagaburira abashonje, akirukana roho mbi” ariko baje kumugirira ishyari baramwica, bamubambye ku giti. Bavandimwe muri iyi si yacu, intambara y’ikibi n’ikiza ihoraho, intambara y’ urumuri n’ umwijima ihoraho. Icyaha, ubugizi bwa nabi n’ingeso mbi ni ibikorwa by’umwijima. Umwicanyi yitwikira umwijima, umurozi agenda mu mwijima, umujura yiba mu mwijima, umusambanyi yihishira mu mwijima, ntabwo yishimira urumuri. Iyo umurozi bumukereyeho, cyangwa iyo umujura bumukereyeho, umugambi we urapfuba, kuko ni ibikorwa ashobora kubikorera mu rumuri. Yezu rero ni icyo ngibyo yazize, ni ukugira neza kuko urumuri ntabwo rubangikana n’umuwijima.
Muri iyi si hari abantu b’abakristu, aba aba Kristu, abakurikira Kristu, abakora neza nka Kristu, bakabizira, kubera ko isi y’umwijima itishimira icyiza, ni nk’uko batishimiye ineza ya Kristu. Urumuri ntabwo rubangikana n’umwijima, ntabwo umwijima wishimira urumuri, ntabwo wishimira Imana. Abigishwa ba Yezu, nyuma yo kubona akaga yagiriwe, bari bihebye bazi ko umwijima watsinze urumuri, bazi ko urupfu rwatsinze ubuzima, bagira ngo ineza yatsinzwe n’ikibi, bagira ngo urwango rwatsinze urukundo, bagira ngo icyaha cyatsinze inema y’Imana, babonye urw’ agashinyaguro Yezu yishwe. Ivanjili rero itubwira ko abagore bazindukiye ku mva, ni ba bagore bari bakomeje gukurikira Yezu kugera ku musaraba, no mu ihambwa rye, baraye badasinziriye, bategereje ko Isabato irangira, butaracya ubukiri mu kabwibwi, bazindukira ku mva. Bari bagitekerereza mu mwijima w’urupfu, bumva ko Yezu akiri mu mwijima w’urupfu, bumva icyo bamukorera ari ukuza kumushyingura neza, mu cyubahiro. Urwo rukundo rwabo, n’ineza, cyari icyezezi, urukundo n’ineza, n’igikorwa cy’ urukundo; no muri uwo mwijima, aba ari icyezezi, ni nk’uru rukerera bajemo. No muri iyi Vanjili twumvishe ko Mariya Madalena yaje kare butaracya, nabwo hari hakiri mu kabwibwi, ariko ayobowe n’icyezezi cy’ urukundo, n’ineza, ageze kumva yitegereje, abona mu guhunyeza muri uwo mwijima wenda gucya, abona imva irarangaye, ariko atabona neza icyabaye, kuko nta yari atarabona urumuri. Nuko Mariya ajya gutabaza Petero na Yohani, ati ba bantu ni abagome, bagire kumwica, none n’imva ye bayimennye, ntabwo nzi aho bashyize umurambo, bawujyanye no kumushinyagurira. Petero na Yohani, baza biruka, noneho Petero arinjira na Yohani aramukurikira, nabo kwari nko guhunyeza, bataragira urumuri ruhagije, bakiri mu mwijima w’urupfu, binjira muri iyo mva ngo bareba ibyabaye. Ivanjili iravuga ngo Yohani yararebye, areba umwenda n’igitambaro bari bapfukishije Yezu bamushyingura, areba uko birambitse iruhande, maze aremera. Mu kwemera Yohani yabonye urumuri rwa Kristu, asobanukirwa ibyo aribyo. Kwemera ko Kristu yazutse, guhura na Kristu wazutse ni ukwakira urumuri,ni ukubona urumuri rwa Kristu wazutse. Na ba bagore ivanjili itubwira, igihe bahura na Yezu wazutse, babonye urumuri nabo, bajya kubwira n’ abandi ko Kristu yazutse, bajya kumurikira n’abandi, no kubakongereza ku rumuri rwabo, urumuri rwa Kristu wazutse..
Bavandimwe natwe tuve mu mwijima w’icyaha n’ urupfu, twakire urumuri rwa Kristu wazutse. Pasika ni icyo ngicyo bivuga. Tube abana b’ urumuri, tugendere mu rumuri, dukore ibikorwa by’urumuri. Muribuka iyo tubatizwa, ubatizwa ahabwa itara; iyo ari umwana urwo rumuri rukaragizwa ababyeyi, umusaseridoti agira ati: “Babyeyi namwe Babyeyi ba Batisimu, uru Rumuri ni mwebwe ruragijwe, mukazafasha uyu mwana mukamurera, kugira ngo azahore ari umwana w’urumuri, Kristu naza azasange urumuri rwe rucyaka, ajye kumusanganira.” Bavandimwe isi yacu yuzuyemo umwijima n’ ibikorwa by’umwijima. Twarabibonye muri Jenocide yakorewe Abatutsi mu 1994, umwijima w’icuraburindi n’ ibikorwa biteye isoni. Tumaze imyaka 26, nyuma ya Jenoside, tugenda tuva muri uwo mwijima, ariko ntitwabura kuvuga ko umwijima utarashira, kuko mu gihe hakiri ibikorwa n’amagambo ahembera urwango, n’amacakubiri. Mu gihe hakigaragara akarengane, ubuhemu, ubugambanyi n’uburiganya mu bantu; mu gihe tukibona inda nini na ruswa; mu gihe hakigaragara ubuhabara n’ubwomanzi, kubahuka ubuzima; mu gihe hakiri kugomera Imana no kutubaha amategeko y’Imana, umwijima uba ugihari, urumuri rugikenewe kugira ngo rucyahe ububi bwose, tugire umuryango umurikiwe na Kristu. Nk’abemera Kristu wazutse, dutumwa kuba abana b’urumuri. Iyo abantu bari mu mwijima n’akabuji gatoya, ukabonera kure kandi kakamurikira abandi, n’akabiriti ucanye mu mwijima w’icuraburindi, kaba urumuri rufasha benshi, ukarubonera kure. Mu mwijima wa Jenocide, abantu bagiye bagira neza, hari abantu bagiye bagira neza bakitangira abandi, baba urumuri rukomeye rwagiye rumurika muri uwo mwijima w’icuraburindi, uyu munsi tukaba tubibashimira. Mu ntambara mu buhunzi, abantu bagiye bagirira neza abandi, baba urumuri, rumurikira benshi. Mu bihe nk’ ibi bikomeye, isi yugarijwe na Koronavirusi, abantu bagaragaza ineza n’ubwitange, bagatabara abandi, nka bariya baganga, n’abita ku buzima, ba bantu bamenya abaturanyi, abarwayi, bamenya abato n’imbabare bari bonyine, bakaba hafi bakabagoboka, ababuraye bakabatabara cyangwa bakabatabariza, abo nibo ejo bazaba bafite ijambo mu bantu, kuko ari abantu babaya abana b’urumuri..
Nibyo rero, Pawulo mutagatifu atubwira, mu isomo rya 2, ati “Muzukane na Kristu, muve mu mwijima, muharanire ibyo mu ijuru, aho Kristu ari, muharanire iby’urumuri aho Kristu aganje, aho Kristu abarizwa, aba ari urumuri. Abari mu rumuri, nta mwanya w’igikorwa cy’umwijima uhari, ati rero “muzukane na Kristu”. Bavandimwe mwese, Urumuri rwa Kristu rubagereho, rubamurikire, kandi namwe mumurikire abandi; aho muri Urumuri rwa Kristu rugende rukwira. Mugire Pasika Nziza.
✠ Nyiricyubahiro Musenyeri Antoni KAMBANDA, Arkiyepiskopi wa Kigali n’Umuyobozi wa Diyosezi ya Kibungo.


text:
Bwiza Sandrine wanditse igitabo “After the bus left”, uwo ariwe
Bwiza Sandrine, afite imyaka 25, yavukiye mu murenge wa Kacyiru, akarere ka Gasabo, Umujyi wa Kigali; yize amashuri abanza ahitwa EPAK de Bosco Kimihurura, amashuri yisumbuye yayize muri Groupe Scolaire Bon Conseil Byumba, mu karere ka Gicumbi. Ubu, ni umunyeshuri muri Mount Kenya University Rwanda mu Ishami ry’Itangazamakuru n’Itumanaho, akanakora no mu nzu imenyekanisha ibitabo yitwa Imagine We Publishers.
Afite imyaka 13, yinjiye mu muryango w’aba guide mu Rwanda, aho yigiye byinshi cyane kugeza nuyu munsi avuga ko biri no mu byamufashije kuba uwo ariwe. Birimo ikinyabupfura, gukorera hamwe, gufashanya, kubaha, kudacika intege, gukora cyane ndetse n’ubumenyi ku gitsina-gore binyuze muri gahunda z’uyu muryango kugeza nanubu akibarizwamo.
Bwiza ni umunyamatsiko cyane kuko ahora ashaka kumenya ibintu byinshi bishya no gukora byinshi. Avuga indimi 5: ikinyarwanda, igifaransa, icyongereza, ikinyakoreya, igihinde, n’ikidochi(Deutsch gikoreshwa mu Budage). Zimwe muri izi ndimi yazigeye mu ishuri izindi aziyigisha akoresheje ikoranabuhanga (internet). Ikidage yakigiye Goethe Institute, ikigo cy’abadage kiri mu Rwanda.
Igitabo “After the bus left” tugenekereje mu kinyarwanda bivuga “Ubwo imodoka yari igiye”, gikubiyemo inkuru mpamo yamubayeho afite imyaka 14 y’amavuko, ubwo yajyaga mu rugendo shuri muri Nyungwe, we na mugenzi we bakaburana nabo bari bajyanye, bakamara iminsi 2 bashakisha inzira yabasubiza i Kigali. Ngo nubwo bari bahangayitse kuko baburanye n’abandi, yavumbuye byinshi, igihe bari batarabona inzira ibasubiza i Kigali, ibintu agereranya n’ubukerarugendo kuko bageze mu nkambi ya Kigeme hamwe no mu Nzu Ndangamurage y’u Rwanda. Iki gitabo yagisohoye uyu mwaka 2020, Nyakanga. Akimurika bwa mbere ku Ikirezi Bookstore taliki 1/8/2020.
Mu kwandika iki gitabo yahuye n’inzitizi kuko yatangiye kucyandika mu mwaka wa 2015. Yacyanditse abifatanije n’amasomo, ibintu avuga ko bitari byoroshye, indi mbogamizi yatumye iki gitabo cye gitinda gusohoka, nuko amacapiro yo mu Rwanda ahenze cyane.
Iki gitabo kiboneka muri Library ikirezi, Ubumuntu shops, Image We Rwanda. Ndetse ngo bigenze neza cyazashyirwa mu masomerero ku bigo by’amashuri byo mu Rwanda.
Umwaka ushize 2019, Bwiza yinjiye mu marushanwa yitwa World Bank Group blog arayatsinda ahabwa igihembo cy’umwanditsi mwiza kuri murandasi (Best blogger) Washingiton DC muri Leta Zunze Ubumwe z’Amerika. Ibi bikaba byaratumye yitabira inama yitwa Spring meeting iba buri mwaka ikaba ibera I Washingiton DC aho aba ahagarariye urubyiruko mu Rwanda ndetse n’Africa.


text:
Abahanga mu by’ubuzima bahora badushishikariza kunywa amazi buri munsi. Gusa abantu benshi ntabwo barasobanukirwa ingano y’amazi bakwiye kunywa kugira ngo bahorane ubuzima buzira umuze.
Amazi agize hagati ya 60 na 70% by’umubiri wacu : Ni yo afasha utunyabuzima twacu kugira ubuhehere, agatuma intungamubiri ziri mu byo dufungura zikwirakwira mu bice bitandukanye by’umubiri. Amazi kandi afasha umwuka mwiza wa ogusijeni gutembera mu mubiri ndetse akagira uruhare mu kuwusukura. Akandi kamaro k’amazi ku mubiri ni ukuwufasha kuringaniza igipimo cyawo cy’ubushyuhe.
Tugomba kunywa amazi angana gute ku munsi?
Hari uburyo dushobora kwifashisha tukamenya ingano y’amazi tugomba kunywa buri munsi. Dufate urugero rw’umuntu upima ibiro 60. Ufata uwo mubare 60 ugakuramo 20 igisubizo ubonye ukagikuba na 15. Ni ukuvuga ko 60 gukuramo 20 ari 40 hanyuma tugafata 40 tugakuba 15 tukabona 600. Noneho ufata iyo 600 ukongeraho 1500 bikaba 2100. Icyo gisubizo cya nyuma cya 2100 gifatwa nka mililitiro 2100 z’amazi umuntu ufite ibiro 60 agomba kunywa buri munsi ari zo zingana na litiro 2,1.
Izindi nama zirebana no kunywa amazi
Dukwiye guhora tuzirikana ko amazi ari ingenzi kuko asimbura ibyo tuba twatakaje mu myanda dusohora iyo tugiye kwigaharika ndetse no mu byuya tubira. Izi nama zigomba kugenderwaho mu gihe tunywa amazi:
Amazi tunywa agomba kuba asukuye yaba ayo kuri robine, atetse cyangwa atunganyirizwa mu nganda agafungwa mu macupa.
Si ngombwa ko umuntu ategereza ko abanza kugira inyota kugira ngo anywe amazi kuko inyota ni ikimenyetso mpuruza ko umubiri umerewe nabi. Tugomba rero kumenyera kunywa amazi buhoro buhoro duhereye mu gitondo tukibyuka.
Amazi adakonje ni yo meza ku buzima bwacu kubera ko iyo unyoye amazi akonje bituma umubiri ukoresha imbaraga z’umurengera kugira ngo uringanize icyo gipimo n’ubushyuhe busanzwe mu mubiri. Ikindi kandi amazi akonje atera ingorane mu igogora.
Jean Claude MUNYANDINDA


text:
Isomo rya 1: Ibyakozwe n’Intumwa 19,1-8
Igihe Apolo yari i Korinti, Pawulo na we agera i Efezi, aturutse mu bihugu by’amajyaruguru. Ahasanga abigishwa bamwe, ni ko kubabaza ati « Mbese igihe mwemeye, mwaba mwarahawe Roho Mutagatifu?» Baramusubiza bati « Haba ngo twigeze no kumva ko Roho Mutagatifu abaho !» Pawulo ni ko kubabaza ati «None se mwahawe iyihe batisimu ?» Baramusubiza bati « Batisimu ya Yohani. » Nuko Pawulo aravuga ati « Yohani yatangaga batisimu yo kwisubiraho, agasaba rubanda kwemera Uwari ugiye kuza nyuma ye, ari we Yezu. » Bamaze kubyumwa, babatizwa mu izina rya Nyagasani Yezu. Nuko Pawulo abaramburiraho ibiganza maze Roho Mutagatifu abamanukiraho; bavuga mu ndimi kandi barahanura. Bose hamwe bari bageze nko ku bantu cumi na babiri. Mu mezi atatu yose, Pawulo yajyaga mu isengero akavuga ashize amanga, akagerageza kwemeza abamwumvaga ibyerekeye Ingoma y’Imana.
Zaburi ya 67 (68),2-3, 4-5, 6-7ab.36b
R/Ngoma zose z’isi, nimuririmbire Imana yanyu !
Imana nihaguruke, maze abanzi bayo bakwire imishwaro,
n’abayirwanya bahungire kure yayo.
Uko umwotsi uyoyoka, na bo ubahindure ubusa ;
Uko ibishashara bishonga ku muriro,
abo bagome bashirire imbere y’Imana.
Naho intungane zihore mu byishimo,
zitete imbere y’Imana,
zihamirize ubudahwema zinezerewe.
Nimuririmbire Imana, mucurange izina ryayo,
nimurate Nyamugendera ku bicu,
izina rye ni Uhoraho, nimumubyinire !
Ni umubyeyi umenya impfubyi, akanarenganura abapfakazi ;
nguko uko Imana imeze mu Ngoro yayo ntagatifu.
Abatagira kivurira, Imana ibubakira urugo,
imfungwa ikazibohora, ikazisubiza umudendezo.
Imana ya lsraheli ni yo iha abantu bayo imbaraga n’ubushobozi.
Ivanjili ya Mutagatifu Yohani 16,29-33
Muri icyo gihe, Yezu agiye kuva kuri iyi si ngo asange Se, aganira n’abigishwa be. Nuko abigishwa be baramubwira bati « Erega noneho uravuga weruye, ntukivugira mu bigereranyo ! Ubu tumenye ko uzi byose, kandi ntukeneye ko hari uwakwirirwa agira icyo akubaza ; ngicyo n’igituma twemera ko ukomoka ku Mana. » Yezu arabasubiza ati «Noneho muremeye? Dore igihe kiregereje ndetse cyageze, maze mugatatana, umwe ukwe undi ukwe; mukansiga jyenyine. Mumenye ariko ko ntari jyenyine, kuko Data ari kurnwe nanjye. Ibi mbibabwiye ngira ngo muhore munkesha amahoro. Hano mu nsi muzahagirira amakuba, ariko nimukomere: isi narayitsinze.»


text:
Abenshi muzi neza ko Fireman wahoze muri Tough Gangs afite umwana ariko ntabwo mwari muzi umukobwa babyaranye.uyu munsi YEGOB.RW yakuzaniye  amafoto agaragaza Nyampinga Carine wabyaranye na Fireman.
Amakuru YEGOB.RW ifite kandi yizewe yemeza ko carine na Fireman bakomeje urukundo rwabo nyuma yo kubyarana ndetse ngo urukundo rwabo rwakomeje kugurumana kugeza ubwo Fireman amweretse abamukurikira kuri instagram basaga igihumbi magana inani maze amubwira  amagambo azigirije umunyu agira ati “Ubushongore bwa muntu,ni byo koko Imana yakuremye mu ishusho yayo ,umwe rukumbi ,rukundo rw’ubuzima bwanjye ,Carine”
Nguyu Carine wahuje umutima na Fireman


text:
Abantu benshi bakomoka i burayi batangiye kugira amakenga iu nzara ishobora kwigabiza uyu mugabane ikazengereza abantu dore ko ibimenyetso bidasiba kwigaragaza.
Mu myaka ya kera i burayi habaye amapfa memshi abantu barapfa babura amazi yo kunyea inzara iratera amazi arabura hasigara amabuye ku gasozi.
Kubera hari hasigaye amabuye i musozi, batangiye kujya bandikaho amatariki iyo nza irimo irabicira ndetse namayeri bakoreshaga kugira ngo buri wese amenye ko mugenzi we yabonye bucya inzara itamuhitanye.
Muri iyi minsi, ayo mabuye yari atwikiriwe n’amazi yongeye kujya hejuru abantu barayabona bahita bavuga ko icyo cyaba ari ikimenyetso cy’inzara dore ko Putin nawe yafatiye ibihano uburayi bwose.
Ubutumwa buruta ubundi muri ziriya nyandiko zo kumabuye ni ubwabonywe ku nkombe z’uruzi Elbe bwo mu 1616 bwanditse mu Kidage.
Bugira buti: “Numbona, urire”.
Kugeza ubu Iri ni “ibuye ry’inzara” ryamamaye by’umwihariko kuko rifite amatariki y’amapfa akabije aryanditseho.


text:
Ibicuruzwa byihariye
Sobanukirwa n'ibicuruzwa biranga uruganda rwacu
Ibyerekeye Twebwe
Intangiriro kuri sosiyete yacu
GUKORA KUGEZA 2019
INTEMANUni ubwoko bushya bwo gukora no gutunganya uruganda kabuhariwe muguhuza ibice byo gutunganya.
Dufite ibikoresho byigenga bikora ubushakashatsi niterambere ryiterambere nkibikoresho byo gusudira, ibikoresho byikora, ibikoresho bya kashe nibindi.Dufite kandi amahugurwa yo guteranya ibice hamwe n'amahugurwa yo gusudira.Turashobora gutanga ibisubizo byuzuye byo gutunganya igisubizo ku musingi wo gukomeza uburinganire bwibicuruzwa no gukora neza.
Ibicuruzwa byacu
Gushakisha ibicuruzwa bikurikira bishya twe
Twizeye
Abakiriya bacu basanzwe
Nyuma yo kwakira iperereza ryawe, twagusubiza mugihe cyihuse, nyamuneka reba inbox cyangwa ibikoresho byo kuganira nka Wechat, WhatsApp, Zalo, Line nibindi.
Ibibazo byose biremewe


text:
Amakimbirane mu miryango ni kimwe mu bibazo by’ingutu byagarutsweho mu inteko rusange y’inama y’igihugu y’abagore CNF ku rwego rw’akarere, yabaye kuri uyu wa 8 Nzeli 2022 mu cyumba cy’inama cy’ibiro by’akarere ka Rubavu.
Umuyobozi w’akarere wungirije ushinzwe imibereho myiza y’abaturage Madam Ishimwe Pacifique yaje muri iyi nama aturutse mu yindi yari yiganjemo abagabo ku kigero cya 99%.
Akibamenyesha ko agiye kujya mu yindi nama ihuriwemo n’abagore bahagarariye abandi, abo bagabo bamutumye ngo “Ubatubwirire bakemure ikibazo cy’amakimbirane mu ngo.”
Mu ijambo yagejeje ku bagore bahagarariye inama y’igihugu y’abagore kuva ku rwego rw’akagari kugera ku rw’akarere, Madam …yabasabye gutsindagira umwotso kuri icyo kibazo bahereye mu ngo zabo.
Ati: “Ntabwo wajya gukemura iby’ahandi iwawe bitameze neza.Ingo zose ni ingo ariko zitandukanira ku buryamo;si amafaranga cyangwa inzu nziza zitandukaniraho, zitandukanira ku mibanire y’abo tubana nabo.”
Umuryango uteye imbere kandi utekanye ni umwe mu mihigo ikubiye muri migabo n’imigambi ya manda ya perezida wa republika Paul Kagame isigaje imyaka ibiri ngo irangire.
Aba bagore bahawe umukoro wo gukora ibishoboka byose ngo iyi manda izarangire hari igikozwe ku kibazo cy’amakimbirane mu miryango.
Madam Ishimwe yababajije ati: “Harakorwa iki ngo iyi myaka ibiri isige hari icyo dukoze kigaragara? Ubundi twakwiye kwicara ahangaha tuganira ku buzima bw’abo twafashije; tureke gusisibiranya dukore,
Hari uwanyoherereje ifoto ya raporo ngo y’inteko rusange y’inama y’igihugu y’abagore hafi ya bose ari abagabo gusa ukibaza inteko y’abagore yitabirwa n’abagabo benshi abagore ari nka batanu ibaho? tuba twibeshya. Buriya ikintu kizira ni ukwibeshya ko urimo kubeshya abandi.”
Yakomeje asaba abagore bahagarariye abandi mu nama y’igihugu y’abagore gukora bikagaragarira mu musaruro, anagira inama abumva badashoboye inshingano batorewe ko babimenyesha bagasimbuzwa abandi aho kudindiza imihigo.
Bamwe mu bagore bitabiriye iyi nama bagaragaje ubushake n’ubushobozi bwo gukora iyo bwabaga kugira ngo amakimbirane mu muryango acike.
Abahawe ijambo bahurije ku bufatanye no guhanahana amakuru ku mibanire y’ingo mu midugudu batuyemo hagamijwe kumenya aho bitagenda neza kugira bishakirwe umuti.
Uwavuze mu izina ry’inama y’igihugu y’abagore mu murenge wa Bugeshi yavuze ko biteguye kwesa imihigo yose ku kigero cy’100%.
Ngo bagiye kongera ubufatanye na komite nyobozi mu nzego zinyuranye bahereye ku midugudu; bakagirana ibiganiro byihariye mu buryo buhoraho n’abagore ndetse n’abakobwa kuva ku bafite imyaka 18 kuzamura.
Haracyarimo agasigane…
Umurenge wa Nyamyumba,Rugerero n’uwa Rubavu ni imwe muyashyizwe mu majwi nk’ahantu hakunze kurangwa amakimbirane mu miryango.
Iyi mirenge kandi ngo ni imwe mu ifite abagore n’abana benshi bata ishuli bakajya gusabiriza mu murenge wa Gisenyi; kimwe mu bifatwa nk’ingaruka z’amakimbirane mu miryango.
Abavuze mu izina ry’iyi mirenge ubwo babazwaga ingamba bagiye gufata ngo bikemuke; basaga nk’abaca amarenga ko bakora bonyine bikaba aribyo bituma ikibazo kidakemuka burundu.
Uwavuze mu izina ry’inama y’igihugu y’abagore mu murenge wa Nyamyumba yagaragaje ko hashobora kuba hari icyuho mu mikoranire y’inzego.
Ati: “Ntako tutagira(…)Iyo urebye umuntu wahawe igishoro akakirya mu minsi ibiri agasubira ku muhanda ni ingeso. Bari bakwiye gufatwa bakajyanwa ahantu nk’iminsi mike bakaganirizwa,ubuyobozi nibudufashe mu kugenzura uwahawe igishoro niba koko yarakoze ibikwiye”
Uwavuze mu izina ry’inama y’igihugu y’abagore mu murenge wa Rugerero we bisa nk’aho akora wenyine.
Yagize ati : “Mu byukuri buriya ntako ntagira kugira ngo bariya bana boye kuza guteza impagarara mu murenge wa Gisenyi; abagore basabiriza bo hari uburyo nabigenje ,
kuburyo n’ umanutse abandi batangiye gukora ababivuyemo barampamagara bati bati ko tuzonzwe na runaka(…)Urumva ko nibura ntacyo umuntu aba atakoze.”
Amashyiga ashyigikiye ubuyobozi bw’igihugu
Umuyobozi ushinzwe imiyoborere myiza mu karere ka Rubavu yatanze impanuro z’uburyo urwego rwa CNF rwakora neza bigatanga umusaruro ushimishije.
Abikuye ku mvugo ya Perezida Kagame Paul yavuze ko ubuyobozi bw’igihugu bwubakiye ku bintu bitatu byingenzi aribyo ‘Ubumwe, kwemera kubazwa inshingano no gutekereza byimbitse’
Ubumwe ni ugufatana urunana kw’abagize inzego zinyuranye z’ubuyobozi,umwe akareberera mugenzi we nk’aho yirebere ubwe.
Kumva ko gukemura inshingano ushinzwe uko bikwiye bituma inshingano z’undi zinoga kurushaho ngo bishyigikira ‘ Ubumwe’ mu muyobozi bw’igihugu.
Ati: “Tureke kwitana bamwana.Abagore bati ba gitifu ntibadufashije , na bo bati mwaratowe, ko mwatowe mwakoze iki?Ugasanga duhora muri urwo. Mureke dushyireho ingamba, twumvikane dushyire ibintu mu bikorwa.”
Kwemera kubazwa inshingano ni itegeko kuri buri muyobozi wese. Ngo ibi bituma umuyobozi akora cyane kugira ngo azabone ibikorwa amurikira abamubaza inshingano.
Yagarutse ku mihigo,ati : “ Iyo wahize urasinya.Ese ku mudugudu imihigo barayizi? bayifite yanditse?ccyangwa bayivuga mu mutwe? raporo itangwa ryari igatangwa na nde? Iyo ibi bidahari uhabwa zero kandi wakoze. Inshingano uzazibazwa kuko wazikoze ukazandika ukazitangira raporo.”
Gutekereza cyane byo ngo bifasha umuyobozi kwishakira ibisubizo biganisha ku ishyirwa mu bikorwa ry’inshingano ashinzwe.
Iyi nama yitabiriwe n’abagorebahagarariye abandi mu nama y’igihugu y’abagore bagera kuri 200 baturutse mu nzego zinyuranye kuva ku rwego rw’igihugu kugera ku rwego rw’akagari.
Abatabiriye iyi nama bahize gushyira mu bikorwa imyanzuro 17 ku kigero cy’100%.


text:
Abanyarwanda benshi cyane cyane abakuze, bakunze kuvuga ko umuco watakaye, cyangwa babona umuntu wambaye imyenda migufi cyangwa indi myambarire imenyerewe nk’igezweho ku rubyiruko, bakavuga ko uyambaye yishe umuco.
Ku cyumweru tariki 18 Kanama 2019, itsinda ry’impunzi z’Abarundi zituye mu Rwanda zaserutse mu irushanwa ryo kwerekana impano muri Kenya (East Africa’s Got Talent) maze rishimisha benshi cyane.
Igisonga cya Nyampinga w’u Rwanda 2019, Yasipi Kasmir Uwihirwe, ni umwe mu bagize Indangamirwa icyiciro cya 12 baturuka mu bihugu 23, basoje amasomo ku gukunda igihugu ndetse n’amateka yacyo no kukirwanira.
Abanditsi babiri aribo Prof Tharcisse Gatwa na Prof Deo Mbonyinkebe, bamuritse igitabo gikubiyemo uko Abanyarwanda bishakiye ibisubizo kugira ngo igihugu gitere imbere, ngo bikaba byabera urugero abandi.
Iterambere ry’ikoranabuhanga hamwe n’amamashini, bikomeje guteza bimwe mu bikoresho byari bisanzweho kuburirwa irengero, ndetse hari n’ababikoreshaga bavuga ko nabo bari mu basigajwe inyuma n’amateka.
Mu muco nyarwanda no mu gitabo cy’amategeko mbonezamubano y’u Rwanda, inkwano zifatwa nk’ishimwe rihabwa ababyeyi b’umukobwa kuko bareze neza.
Nyirahabimana Solina, Minisitiri w’Uburinganire n’Iterambere ry’Umuryango ubwo yasuraga intara y’Amajyaruguru, yatunguwe no gusanga gahunda y’umugoroba w’ababyeyi idakora, aho yabwiwe ko abayobozi batayibonera umwanya bitewe n’akazi kanyuranye bakora.
Pasiteri Dr. Antoine Rutayisire avuga ko umuyobozi usenga yuzuza inshingano kurusha udasenga kuko yirinda imigenzereze mibi kubera gutinya Imana, kuko iyo umuntu adafite Imana imugenzura buri gihe, yigenzura akishyiriraho umurongo agenderaho.
Abasizi n’abakunda ubusizi nyarwanda bifuza ko i Kiruri mu Murenge wa Karama mu Karere ka Huye hashyirwa urugo rw’abasizi, rwazaba intebe y’ubusizi ndetse n’igicumbi cy’umuhamirizo nyarwanda.
Gusuguhuzanya ni kimwe mu biranga umuco nyarwanda, aho bigaragaza urukundo ndetse n’umubano mwiza waranze kandi ukiranga abantu.
Hon. Edouard Bamporiki, umuyobozi w’itorero ry’igihugu, avuga ko abakurambere bavugwa n’amadini yazanywe n’abazungu, bitwa abatagatifu, batamurutira abakurambere be bamwe bita abazimu.
Ubuyobozi bw’ingoro z’umurage w’u Rwanda buravuga ko ku Mulindi w’Intwari mu karere ka Gicumbi hagiye kubakwa ingoro y’amateka y’urugamba rwo kwibohora igihugu, izajya yakira abantu bari hagati y’ibihumbi 120 na 150 ku mwaka.
Ababyeyi bafite abana bajya bohereza gutozwa iby’umuco nyarwanda ku Ngoro y’Amateka y’Imibereho y’Abanyarwanda iherereye i Huye, bifuza ko igihe cyo kubatoza cyakongerwa aho kuba iminsi 10 gusa.
Murekatete Juliet umuyobozi w’Akarere ka Nyagatare wungirije ushinzwe imibereho myiza avuga ko kwisanzura atari ugukora ibinyuranye n’umuco nyarwanda.
Umukuru w’Itorero ry’igihugu Edouard Bamporiki asaba buri wese waragijwe imirimo runaka, kumva ko inshingano afite zikomeye kumurusha bityo akicisha bugufi.
Ingoro y’amateka yahoze ari inzu ya Perezida Juvénal Habyarimana yahinduwemo ingoro y’ubugeni n’ubuhanzi.
Muri komite z’imigoroba y’ababyeyi mu Mujyi wa Kigali byagaragaye ko abagabo ari bake cyane ndetse n’abitabira ibikorwa byayo bakaba ari mbarwa bagakangurirwa kuyitabira.
Ikigo cy’Igihugu gishinzwe Imfungwa n’Abagororwa (RCS) kiratangaza ko mu kwezi kwa Gicurasi 2018 abagororwa bose bazaba bamaze gukurwa muri Gereza ya Nyarugenge izwi nka “1930”, bakajyanwa mu ya Mageregere.
Inyambo ni inka zigaragaza umubyimba munini n’amahembe manini kandi maremare zaranze amateka y’u Rwanda, ziboneka i Nyanza ku gicumbi cy’umuco.
Inteko Nyarwanda y’ururimi n’umuco (RALC) itangaza ko mu bushakashatsi yakoze ku bukwe bwa Kinyarwanda, hari abatangaje ko bagumiwe kubera inkwano ihanitse.
Abakobwa b’abangavu biga mu mashuri yisumbuye bagiye kujya bahurira hamwe mu matsinda bihuguriramo kandi bigiramo ibijyanye n’ubuzima bw’imyororokere.
Ikigo cy’Ingoro ndangamurage cyagaragaje indaki nk’ubwihisho bwari bwizewe mu rugamba rwo kubohora igihugu; kinazishyira mu bimenyetso by’umurage w’u Rwanda.
Umuryango uteza imbere ubusizi “Trans-Poesis”, ugiye gukoresha irushanwa wise “Kigali Itatswe n’Ubusizi” ku nshuro ya gatandatu, rikazaba tariki 28 Mutarama 2017.
Mu muhango ngarukamwaka wo kwizihiza umunsi mukuru w’Intwari uba tariki ya 1 Gashyantare za buri mwaka, muri uyu mwaka uzabera mu midugudu hashimirwa abarinzi b’igihango.
Umuryango w’umukobwa wo mu Murenge wa Nyamiyaga mu Karere ka Kamonyi ugomba gushakira umwana wabo ibikoresho bitandukanye bizamufasha mu rugo rwe rushya harimo n’ibyo mu ruganiriro.
Abana bitabiriye ibirori byo kwizihiza umunsi w’umuganura bishimiye kumenya ibikoresho byifashishwaga n’abanyarwanda ba kera n’akamaro kabyo.
Abayobozi b’imidugudu mu Karere ka Ngoma bemeza ko amahugurwa mesnhi abarinda guhuzagurika mu nshingano zabo,akenshi batorerwa batazisobanukiwe neza.
Bamwe mu batuye muri Nyanza bavuga ko kuba muri ako karere hafatwa nk’igicumbi cy’umuco nyarwanda bituma bakunda ibintu byose biwitirirwa
Bamwe mu basizi bo mu Rwanda basanga ubusizi buramutse bushyizwemo imbaraga nk’izishyirwa mu bundi buhanzi na bwo bwatera imbere.
Pasiteri Mpyisi Ezra wabaye Umwiru ku ngoma y’Umwami Rudahigwa, asanga umuco Nyarwanda ntaho uzagera, nudashyirwa mu masomo yigishwa mu ishuri.


text:
Mu gihe biteganyijwe ko umwaka w’amashuri wa 2022 utangira ku wa Mbere tariki 11 Nzeri 2021, Minisiteri y’Uburezi isaba abarimu kudategereza gusa amahugurwa yateguwe ateganyijwe mu buryo butandukanye, ahubwo ko ari ngombwa ko na bo bafata umwanya bakajya biyigisha kugira ngo bizagere igihe buri wese abasha gukoresha Iyongereza nk’uko bikwiye mu masomo yigisha.
Minisitiri w’Uburezi Dr. Valentine Uwamariya, avuga ko bikiri imbogamizi ku barimu kuko bakiri ku rwego rwo hasi mu rurimi rw’Icyongereza kandi ari rwo bagomba kwigishamo.
Ati “Biracyari imbogamizi, baracyari hasi ndetse muri gahunda zateguwe zo kubahugura Icyongereza cyashyizwemo imbaraga, ariko mwese murabizi ko ururimi kugira ngo urumenye bisaba ko nawe ubwawe ubiha imbaraga, icyo twabasaba ni uko batajya bategereza gusa ya mahugurwa yateguwe, ahubwo mu gihe bafite umwanya na bo bakihugura, bakiyigisha”.
Akomeza agira ati “Ibintu by’ikoranabuhanga byateye imbere, hari n’amasomo aba ahari, ni na yo mpamvu dushaka ko bamenyera gukoresha ikoranabuhanga kuko bashobora kuhabona byinshi bishya bahigira ndetse n’urwo rurimi rw’Icyongereza, turabasaba rero ko bashyiramo imbaraga mu kwiga ururimi rw’Icyongereza kuko niba ari rwo rurimi tugomba kwigishamo, ntabwo bashobora kwigisha mu rurimi na rwo batizeye, birasaba ko tubahugura, amahugurwa yarateganyijwe, ariko na bo bagashyiraho akabo”.
Bamwe mu barimu bavuga ko, uko bose bakora mu burezi atari ko bari ku rwego rumwe mu kumva no kuvuga Icyongereza, ariko kandi ngo bagiye gushyira imbaraga mu gufashanya, ku buryo abari ku rwego rwisumbuyeho bazafasha bagenzi babo bakiri hasi, kandi ngo bizeye neza ko bizatanga umusaruro ukagera no ku bana bigisha.
Christian Niyomugabo, umwarimu ku rwunge rw’amashuri rwa Kabasare mu Karere ka Kamonyi, avuga ko yahuguwe neza akaba afite intego yo gufasha bagenzi be bagifite ikibazo mu rurimi rw’Icyongereza kugira ngo na bo bazagere ku rwego rwiza rugomba kuba ruriho mwarimu.
Ati “Mu rwego rwo kuzamura imivugire n’imyigishirize y’Icyongereza mu barimu, hari amahugurwa yateguwe na BLF (The Building Learning Foundations Programme), kandi narahuguwe, intego mfite ni ukujya guhugura ba barimu tukabazamura kugeza ha handi umwarimu ashobora gukoresha ururimi rw’Icyongereza neza mu ishuri nta kibazo kandi n’umwana akabasha kumwumva”.
Kuba ururimi rw’icyongereza ari rwo rurimo gukoreshwa mu burezi ngo mu gihe bazaba bamaze kurumenya neza bizabafasha kurushaho gutanga umusaruro ufatika mu mitsindire y’abana, no kugira ngo urubyiruko rutinyuke ku buryo bazaba bashobora kujya guhatana aho ari ho hose kuko nta mbogamizi z’ururimi bazaba bagifite bitewe n’uko bazaba bamaze gutinyuka.


text:
Ngororero: Akarere kasabiye umuvugizi w’ishyaka DALFA-Umurinzi gukurwa ku rutonde rw’abafashwa na FARG
Mahoro Jean, umuvugizi w’ishyaka rya DALFA-UMURINZI (Development and Liberty For All) ritavuga rumwe n’ubutegetsi buriho mu Rwanda unasanzwe ari mu bagenerwabikorwa b’Ikigega cya Leta gishinzwe gufasha abacitse ku icumu rya Jenoside batishoboye ‘FARG’, yabwiye UMUBAVU ko yabonye ibaruwa ku mbuga nkoranyambaga umuyobozi w’Akarere ka Ngororero amusabira gukurwa ku rutonde rw’abagenerwabikorwa ba FARG.
Mahoro Jean uvugira ishyaka rya DALFA-Umurinzi ritaremerwa n’amategeko mu Rwanda, ni umusore wacitse ku icumu rya Jenoside yakorewe Abatutsi mu Rwanda muri Mata 1994, avuka mu Karere ka Ngororero mu Murenge wa Ngororero nkuko yabibwiye UMUBAVU dukesha iyi nkuru.
Mu ibaruwa yakwirakwijwe ku mbuga nkoranyambaga UMUBAVU ufitiye Kopi isabira Mahoro Jean gukurwa ku rutonde rw’abagenerwabikorwa ba FARG, yandikiwe umuyobozi mukuru wa FARG.
Igira iti “Nshingiye ku ibaruwa Umurenge wa Ngororero wandikiye umuyobozi w’Akarere 1513/03.05.11/2020, ivuga imyanzuro y’inama y’Abarokotse Jenoside mu 1994, nejejwe no kubandikira iyi baruwa ngira ngo mbasabe gukura ku rutonde rw’inkunga y’uburezi umugenerwabikorwa bavuze ko yishoboye witwa Mahoro Jean mwene Gakeri Philippe na Uwabeza Triphonie bo mu Murenge wa Ngororero, Akagali ka Rususa nkuko byasabwe mu myanzuro yavuzwe haruguru iri ku mugereka y’iyi baruwa”.
Iyi Baruwa yanditswe ikanashyirwaho umukono n’umuyobozi w’Akarere ka Ngororero, Ndayambaje Godefroid, yamenyeshejwe abarimo Minisitiri w’Ubutegetsi bw’Igihugu, Guverineri w’Intara y’Iburengerazuba, Perezida w’Inama Njyanama y’Akarere ka Ngororero, Abayobozi bungirije b’Akarere ka Ngororero n’Umunyamabanga Nshingwabikorwa w’aka Karere.
Nubwo muri iyi Baruwa bavuga ko ngo uyu Mahoro yishoboye, ntibagaragaza neza uburyo yishoboyemo cyangwa ubushobozi bwe mu kuba ibyo yagenerwaga na FARG yashobora kubyibonera.
Ibaruwa yanditswe n’Umuyobozi w’Akarere ka Ngororero asabira Mahoro Jean gukurwa ku rutonde rw’abagenerwabikorwa ba FARG ngo kuko yishoboye
Ikinyamakuru UMUBAVU cyashatse kumenya icyo Mahoro Jean avuga kuri iyi Baruwa maze kuri Telefoni igendanwa agira ati “Iriya Baruwa ntabwo nshaka kuyitangaho igitekerezo (comment), nabonye ku rubuga rw’ishuri duhuriraho ndumva ntashaka kubivugaho byinshi ariko ntabwo ari inkuraho ahubwo ni umuyobozi w’Akarere wansabiraga ko nakurwa ku rutonde rw’abagenerwabikorwa ba FARG”.
Abajijwe niba ibyo uyu muyobozi yamusabiye byarashyizwe mu bikorwa, Mahoro ati “Iyo umuntu asabwe hakurikizaho ubwo ko ashobora gushyira mu bikorwa ibyo yasabwe cyangwa ntabishyire mu bikorwa”.
Abajijwe niba ntaho byaba bihuriye no kuba ari umuvugizi w’ishyaka ritavuga rumwe n’ubutegetsi, Mahoro ntiyashatse kugira byinshi abivugaho, ati “Nifuje kutagira icyo mbivugaho”.
Yagaragaje ko kuba ari ubusabe ngo byategerezwa, ati “Reka tuzabirebe, ni ubusabe, reka tuzabirebe”.
Umunyamakuru kandi yamubajije niba kuva agiranye ibiganiro bitandukanye n’UMUBAVU nta bindi bitero yagabweho n’abashobora kutabyishimira, ati “Icyo mpora mvuga, mu Rwanda haracyari ikibazo cyo kwishyira ukizana ku burenganzira bwa muntu, haracyari ikibazo cyo kudafungura urubuga rwa Politiki, haracyari ikibazo kijyanye n’ubwisanzure mu ngeri…donc muri domain zose noneho ku batavuga rumwe n’ubutegetsi byo bikaba ari ikindi kindi”.
Ngo ni inzira ndende izasaba ubufatanye mu kubaka u Rwanda rwifuzwa, ati “Ni inzira ndende ariko twese tuzafatanyiriza hamwe kugira ngo twubake u Rwanda rwiza rugendera ku mategeko”.
Agaragaza ko hari abamubwira ko ibyo akora atari byiza ngo agamije kugarura Jenoside mu gihugu, akagaruka no ku byandikwa na bimwe mu bitangazamakuru birimo n’ibyitwa ko bikomeye mu Rwanda.
Ati “Ntabwo byabura, ntihabura ababura kukubwira ko ibyo ukora atari byiza ko uri umwanzi w’igihugu, ko ugamije kugarura Jenoside mu gihugu n’ibindi byinshi mujya mubibona ku mbuga nkoranyambaga, abandika n’ibindi byose”.
Akomeza ati “Biriya byose, nta kukugabaho ibitero biruta ku nyandiko ziba ziri gusohoka mu binyamakuru zikuvuga n’ibindi byose bikorerwa abatavuga rumwe n’ubutegetsi nanjye ubwo ndimo, iyo bibaye nk’ibyo, ni ibintu tumaze kumenyera (uku kubimenyera avuga ko atari ukubyishimira ahubwo ngo ari uko nta yandi mahitamo”.
Ngo ibi bintu bikwiriye guhagarara ngo kuko bitari ibyo bishobora kujyana ibintu irudubi, ati “…bino bintu byagakwiye guhagarara kuko mu gihe byakomeza kuba ukunguku hari ibindi bintu byazaba bibi kurushaho”.
Umuvugizi w’ishyaka DALFA-Umurinzi riyobowe na Ingabire Victoire, Mahoro Jean agaruka ku kuba ibikorerwa abatavuga rumwe n’ubutegetsi bishobora gusubiza igihugu habi, ati “Buriya abantu bajya bavuga ko Jenoside yabaye mu Rwanda yakorewe Abatutsi ni byo koko yarabaye iranategurwa ariko ruriya n’urwango rukorerwa abatavuga rumwe n’ubutegetsi n’abantu batumva kimwe na Leta, icengezamatwara bakorerwa n’ibindi bikorwa bibi bibibasira, bikabangisha abantu mu ruhame na byo byazatera izindi ngaruka zitari nziza zirenze izingizi tubona ukunguku”.
Umunyamakuru yashatse kumenya nyirizina niba koko FARG yamurihiraga amashuri, Mahoro ati “Yego yandihiraga ikanangenera amafaranga yo gufasha abanyeshuri bagena buri kwezi iyo wiga, bagenerwa bita ya ’Buruse’ mu kwiga no kubaho”.
Mahoro yavuze ko uretse n’ubufasha bwo gufashwa mu kwiga, FARG ifasha no mu bindi by’umwihariko nko mu buvuzi igihe umuntu arwaye, akavuga ko ngo mu gihe byaba bivuyeho byaba bivuze ko ari ukwirwariza.
Ese ibyo Akarere ka Ngororero kasabye bishyizwe mu bikorwa koko Mahoro afite ubushobozi bwo kwirwanaho nkuko byavuzwe mu ibaruwa?
Mahoro ati “(Yabanje kumirwa) Ni yo mpamvu nakubwiye nti ’ntabwo nshaka kubivugaho’ kuko buriya ibyo aribyo byose ababisabye buriya bashobora kuba bafite ibyo bashingiyeho, …ntawansuye, nta…ni ibintu…simfite kompanyi…nta kompanyimu Mujyi wa Kigali mfite, nta kazi gahemba buri kwezi mfite, ubwo ibyo aribyo byose simbizi…icyo ababivuze buriya bashingiyeho, ni yo mpamvu nirinze kubivugaho”.
Abajijwe niba ajya kujya muri Politiki itavuga rumwe n’ubutegetsi yaba yari yiteze ko nk’ibi bishobora kumubaho abikorewe n’abantu baba abategetsi cyangwa abari mu buyobozi bwa Leta, Mahoro ati ’Biba byiza iyo ugiye gukina n’ikipe uzi attaque yayo uzi na defense yayo uko imeze. Ikibuga nkiniramo ndakizi ndagisobanukiwe, nzi ibibazo abatavuga rumwe n’ubutegetsi bahuriramo na byo, ntabwo rero nagiye mu munyenga ngo nimara kugera ahantu nari nzi ko ari umunyenga ngiyemo nsange byabaye ukundi”.
Akomeza ati “Impamvu y’akarengane, impamvu y’ubusumbane, impamvu z’ipfa n’irigiswa ry’abatavuga rumwe n’ubutegetsi, impamvu yo kudafungura urubuga rwa Politiki, impamvu iterambere ritagera kuri bose, ni yo mpamvu nahagurutse nkajya ru ruhande rw’abatavuga rumwe n’ubutegetsi”.
“Ntabwo nagiyemo rero mfite protection (ubwirinzi) yuko ntazahura n’ibibazo, nta ngabo n’igisirikare nari mfite byo kundinda, nta na negociation nagiranye n’abo babikorera abandi ko jyewe batabinkorera, nanjye ubwo niyemeje gufatanya n’abandi no kwemera ko igihe byaba bingezeho nanjye nabyakira nkuko abandi bose babyakira”.
UMUBAVU wamubajije ibyo yemera kimwe n’ibyo aharanira, Mahoro ati “Mparanira ukwishyira no kwizana kwa buri munyarwanda, mparanira igihugu cyiza kizira amacakubiri, igihugu kizira ivangura iryo ari ryo ryose, igihugu gifite intumbero nzima y’eho hazaza, cyubakitse mu buryo buri munyarwanda wese akibonamo yaba uri mu gihugu, yaba uri hanze yacyo”.
Yakomeje ati “Mbese mparanira u Rwanda rwiza ruri hamwe, mparanira ko abana b’abanyarwanda umunsi umwe hatazaba harimo ibigarasha, ntihabemo interahamwe, ntihabemo intore, bakaba ari umujyo umwe ari abanyarwanda bamwe bari hamwe biyumva, mbese ntihabeho ikibazo cy’uko noneho kutavuga rumwe n’ubutegetsi biba ibibazo”.
Mahoro Jean yasoje ikiganiro yagiranye n’UMUBAVU avuga ko u Rwanda yifuza ari aho utavuga rumwe n’ubutegetsi ataba ikibazo ahubwo akaba igisubizo gifasha mu kubaka igihugu, ati “Kutavuga rumwe n’ubutegetsi bikaba atari ikibazo ahubwo bikaba igisubizo cyiza gifasha u Rwanda mu kubaka igihugu biturutse mu bitekerezo by’abantu batandukanye ariko batumva ibintu kimwe ariko bagamije kubaka igihugu cyabo”.


text:
Kuri uyu wa Kane tariki ya 21 Ukwakira 2021, Minisitiri w’Uburinganire n’Iterambere ry’Umuryango Prof Bayisenge Jeannette yashimiye Kiliziya Gatolika mu Rwanda kuba barateguye gushishikariza abakirisitu n’abandi bose bafite umutima ukunda umuryango, gusoma no gushyira mu bikorwa ibikubiye mu rwandiko ‘Amoris Laetitia’.
Urwandiko ‘Amoris Laetitia’ bisobanuye ibyishimo by’urukundo mu muryango rwanditswe n’Umushumba wa Kiliziya Gatolika ku isi Nyirubutungane Papa Francis mu rwego rwo gushishikariza Abihaye Imana n’abagize umuryango bose kubungabunga amahoro mu muryango.
Iyi nyandiko igamije guha imbaraga nshya iyogezabutumwa rivuguruye ritagatifuza umuryango, rigasubiza ibibazo byawo kugira ngo urugo rurangwa n’ubudahemuka rukomeze rube intangiriro, igicumbi n’irerero ry’ubutungane.
Inyandiko ya ‘Amoris Leatitia’ bisobanuye “Ibyishimo by’urukundo” ihinduwe mu Kinyarwanda yamuritswe na Caritas Rwanda na Komisiyo y’Abepiskopi ishinzwe umuryango.
Nyiricyubahiro Karidinal Antoine Kambanda, yavuze ko n’ubwo umuryango urimo ibibazo ufite n’ibyiza byinshi byo kwishimira kandi n’ibibazo byakemurwa abantu bashyize hamwe, yongeyeho ko Kiliziya yifuza ko ingo zibana mu mahoro kuko urugo rwiza ari Kiliziya y’ibanze.
Nyiricyubahiro Karidinari Antoine Kambanda, yavuze ko urwandiko ‘Amoris Laetitia’ rwashyizwe mu Kinyarwanda kugira ngo Kiliziya Gatolika yo mu Rwanda ifashe Abanyarwanda n’abandi badakoresha indimi inyandiko yari yarasohotsemo.
Ati ” N’ubwo ari inyigisho ya Kiliziya yifitemo ubuhanga n’indangagaciro kuburyo n’abatari Abagatolika zishobora kubafasha.”
Minisitiri w’Uburinganire n’Iterambere ry’Umuryango Prof. Bayisenge Jeannette wari witabiriye imurika ry’inyandiko “Amoris Laetitia” yavuze ko bikwiriye ko abantu batuye isi muri rusange n’abatuye u Rwanda bashishikarizwa gushimangira urukundo nyarwo mu muryango kuko umuryango ariwo kiliziya y’ibanze n’umusingi igihugu cyubakiraho.
Yakomeje avuga ko urugo n’umuryango bishingiye ku rukundo Imana yateye mu muntu kuva ikimurema nk’umugabo n’umugore ikabaha kugira uruhare ku murimo wayo wo kurema bayibyarira abana bayinogeye maze urukundo narwo rukaba umutima w’urugo n’ishingiro ry’ubumwe bw’abashakanye.
Ati “Twese tuvuka mu muryango kandi tugakurira mu muryango. Umuryango niwo utugira abo turi bo kuko ibyo Imana idukorera byose ibinyuza mu bagize umuryango.”
Minisitiri Prof Bayisenge yashimiye ubufatanye mu nzego za Leta n’abanyamadini by’umwihariko Kiliziya Gatolika, avuga ko inzego zose zishishikajwe no gushakira hamwe icyatuma imiryango ibana neza mu mahoro n’abayigize babigizemo uruhare.
Tariki ya 08 mata 2016, Nyirubutungane Papa Fransisko yatangaje ku mugaragaro ibaruwa ya gishumba izwi, mu gifaransa, ku izina rya “Exhortation Apostolique” Papa yayishyizeho umukono ubwe ku ya 19 werurwe 2016.
Iyi baruwa yerekeranye n’inama ebyiri zitwa Sinodi zabaye i Roma (mu kwakira 2014 na 2015), zitumijwe kandi ziyobowe na Papa Fransisiko. Izo Sinodi zombi zigaga ahanini ku mibereho y’umuryango muri ibi bihe ndeste n’ibibazo biwugarije.
Ukeneye kwamamaza! Gusobanuza! Gutanga amakuru? Hamagara 0788772818
NDEKEZI JOHNSON / UMUSEKE.RW


text:
Inkoni yera umutekano w’umuntu ufite ubumuga bwo kutabona
Inkoni yera ni igikoresho gikenerwa n'umuntu ufite ubumuga bwo kutabona kugirango arebe imbere ye kandi kikaba igikoresho kirinda umutekano w'uyikoresha ngo atangwa akavunika.
Abafite ubumuga bwo kutabona bagorwa no kugenda ngo bagere aho bashaka kuko bifashisha ikibando cyangwa igiti bitaba ibyo ngo bakabarandata ariko nabyo ngo bikaba ikibazo kuko kubona umuntu ugendana n'utabona nabyo biragora.
Bavuga ko iyo nkoni inafite ubushobozi bwo kubarinda gukubitwa n’inkuba cyangwa gufatwa n’amashanyarazi, kuko ikirindi cyayo kiba ari pulastiki.Iyo nkoni iyo ifite amabara y’umweru gusa, bisobanura ko uyitwaje atabona,yaba ifite amabara y’umutuku n’umweru bikaba bivuze ko atabona kandi atanumva.
Abafite ubumuga bwo kutabona basaba ko ibiciro by'inkoni yera bifashisha mu gukora ingendo zitandukanye byagabanuka kuko zitaboneka ku bwisungane mu kwivuza kandi zikenerwa na benshi bafite ubumuga bwo kutabona.
Ati", Umuntu utabona iyi nkoni imuha umutekano aho ahagaze aho agenda kuko imurinda ibyamukomeretsa. "
KAMUZINZI Thomas ufite ubumuga bwo kutabona umaze igihe yifashisha inkoni y'igiti cy 'inturusu mu ngendo za buri munsi avuga ko inkoni yera ihenze atabasha kuyigondera kubera amikoro make ariko akishimira ko kuri uyu munsi nawe yahawe inkoni yera.
Ati",Ubundi nagiraga inkoni y'inturusu none mbonye inkoni izajya inyobora ahongenda nkamenya ko nyifite naba ngiye nko mu materasi nkamenya ngo ni iterasi ".
Dr, KANIMBA Donatille umuyobozi nshingwabikorwa w'ubumwe nyarwanda bw 'abafite ubumuga bwo kutabona asaba Leta gufasha abafite ubumuga bwo kutabona kubona inkoni yera kuko yatuma hari benshi babasha gukora ibikorwa by'iterambere.
Ati", Nk 'umuntu w'umucuruzi ugendana n'umuntu umuherekeje igihe cyose inyungu yose yarangirira mu matike cyane cyane ari umucuruzi uciriritse ariko ushoboye guhaguruka ukijyana inkoni yera igufasha gushobora kujya aho ushaka kujya wijyanye ".
NDAYISABA Emmanuel umunyamabanga nshingwabikorwa w 'inama y'igihugu yabafite ubumuga avuga ko inzego zitandukanye za Leta ziri mu biganiro byo gushaka uko inkoni yera n 'ibindi bikoresho by 'ubuvuzi bikenerwa n 'abafite ubumuga byaboneka ku ubwisungane mu kwivuza.
Ati", Ibikoresho biba bihenze dukeneye kubyigaho tukabinononsora kuko dufite imibare ya buri cyiciro byibuze nk 'ibikenewe nk 'insimbura ngingo niba ari abakeneye utwuma two mu matwi niba ari abakeneye inkoni zera buri cyose dufite imibare byibuze w 'abantu babikeneye noneho turebe tugendeye kubiciro dufite n 'inyigo yabyo n 'amafaranga byatwara noneho turebe RSSB itubwire iti, dore amategeko ibyo ateganya byose ntitwabishobora ariko byibuze reka duhere kur'ibi."
Kugeza ubu mu Rwanda habarurwa abafite ubumuga bwo kutabona bari hagati 2000 na 3000 kandi abenshi muribo nta nkoni yera bafite.
U Rwanda rwizihije umunsi mpuzamahanga w 'inkoni yera, ufite insanganyamatsiko igira iti"Inkoni yera ubushobozi bwanjye " iyi nkoni ikaba yaratangiye kubaho mu 1921 ariko iza kumenyekana ku isi mu 1962 binyuze mu umuryango w'abibumbye.
Hashyikirijwe inkoni yera ku bantu batari bazifite
MUKANYANDWI Marie Louise


text:
Isomo rya 1: Mwene Siraki 51,12-20
Mana yanjye, ni yo mpamvu nzagushimira nkagusingiza, nkarata izina ry’Uhoraho! Nkiri muto mbere y’uko ngenda ibihugu, nashakishije ubuhanga mu isengesho ryanjye, mbusaba ndi imbere y’urusengero, kandi nzakomeza mbusabe igihe cyose nzaba nkiriho. Umutima wanjye wishimiye ururabo rwabwo, rumeze nk’iseri ry’imbuto z’umuzabibu; intambwe yanjye yanyuze inzira iboneye, kuva mu buto bwanjye narabukurikiye. Nabaye ngitega amatwi mpita mbuhabwa, nuko mbiboneramo ubumenyi bwinshi. Nungutse byinshi ari bwo mbikesha, Uwampaye ubuhanga, nanjye nzamuha ikuzo. None rero niyemeje kubukurikiza, naharaniye icyiza,bityo sinzakorwa n’ikimwaro. Narwaniye gutunga ubuhanga, nakurikije amategeko ku buryo bunonosoye, nerekeje ibiganza byanjye ku ijuru, maze nicuza ibyo ntarabumenyaho. Nabwerekejeho umutima wanjye, maze kwisukura mbugeraho; kuva mu ntangiriro niyemeje kubukurikiza, ni yo mpamvu ntazatereranwa.
Zaburi ya 18(19), 8, 9, 10, 11
R/Amateka y’Uhoraho anezereza umutima.
Itegeko ry’Uhoraho ni indakemwa,
Rikaramira umutima.
Amabwiriza y’Uhoraho ni amanyakuri,
Abacisha make akabungura ubwenge.
Amateka y’Uhoraho araboneye,
akanezereza umutima;
Amategeko y’Uhoraho ni uruhehemure,
Akamurikira umuntu.
igitinyiro cy’Uhoraho kiraboneye,
Kigahoraho iteka ryose.
Ibyo Uhoraho yemeje ni amanyakuri,
Byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye;
biryohereye kurusha ubuki,
kurusha ubuki bw’umushongi bukiva mu binyagu!
Ivanjili ya Mutagatifu Mariko 11,27-33
Muri icyo gihe, Yezu n’abigishwa be bagaruka i Yeruzalemu. Ubwo Yezu yagendagendaga mu Ngoro y’Imana, abeherezabitambo bakuru, abigishamategeko n’abakuru b’imiryango baramwegera, baramubwira bati«Ibyo ubikoresha bubasha ki? Ni nde waguhaye ubwo bubasha?» Yezu arababwira ati«Reka nanjye ngire icyo mbabaza kandi munsubize, maze nanjye mbone kubabwira aho ububasha butuma nkora ibyo mubona bukomoka. Batisimu ya Yohani yaturutse mu ijuru cyangwa ku bantu? Nimunsubize!» Naho bo baribwira bati «Nituvuga ko yaturutse mu ijuru, aratubwira ati ‘Mwabujijwe n’iki kumwemera?’ Nituramuka tuvuze ko yaturutse ku bantu bizatugendekera bite?» Koko rero batinyaga rubanda, kuko bose bahamyaga ko Yohani ari umuhanuzi nyawe. Nuko basubiza Yezu bati «Ntitubizi,» Yezu na we arababwira ati «Nanjye rero simbabwiye aho nkura ububasha bwo gukora ibyo mubona.»


text:
Polisi yasobanuye impamvu kwiyandikisha gukorera Perimi byahagaze mbere y’igihe cyari cyatangajwe
Umuvugizi wa Polisi y’u Rwanda, CP John Bosco Kabera, avuga ko muri gahunda yo kwiyandikisha yo gukorera impushya z’agateganyo zo gutwara ibinyabiziga, iyo umubare wagenwe wuzuye imashini idashobora kuwurenza, ahubwo ifunga imiryango.
Mu kiganiro yagiranye na Kigali Today ku murongo wa Telefone, yatangaje ko impamvu kwiyandikisha byahise bihagarara itariki yari yagenwe ko bizarangiriraho itaragera, ari uko umubare w’abagombaga gukora wari wuzuye bigatuma imashini itakira abandi bantu.
Ati “Kwiyandikisha gukorera ikizamini cyo gutwara ibinyabiziga bikorwa na Sisiteme (system), iyo umubare wagenwe wuzuye ntabwo imashini yongera kugira undi muntu yakira, ahubwo abandi baba bazongera bakiyandikisha ubutaha kuyindi tariki bazamenyeshwa”.
Polisi y’u Rwanda yari iherutse gusohora itangazo rivuga ko gahunda yo gukorera impushya zo gutwara ibinyabiziga izasubukurwa kuva tariki ya 18 kugeza ku ya 22 Nyakanga 2022, ariko imirongo yo kwiyandikisha igifungurwa byakunze mu gihe gito cyane, ubundi bihita bihagarara.
CP Kabera avuga ko abantu badakwiye kubigiraho ikibazo, kuko byose biterwa n’umubare w’abiyandikishije ari benshi imashini yamara kwakira umubare wagenwe wabagomba gukora igahita ihagarara kwakira abandi.
Bamwe mu bari bategereje ko uburyo bwo kwiyandisha busubiraho, barimo Kayiranga Jean Claude, avuga ko batamenye impamvu umurongo wahise uhagarara ndetse ko benshi batishimiye ibyabaye kuko bari biteguye guhita bakora ikizamini.
Ati “Twebwe twabonye batanze iminsi ine, twumva ko tuzagira amahirwe yo kwiyandikisha tugakora ibizami birangira byanze ubundi turiyakira”.
CP Kabera atangaza ko abacikanwe no kwiyandikisha gukorera impushya zo gutwara ibinyabiziga, batagomba kugira ikibazo kuko imirongo izongera igafungurwa mu gihe cya vuba.
Ntabwo CP Kabera yatangaje itariki yo kongera kwiyandikisha, yavuze ko igihe ni kigera bazabimenyeshwa.
Ibitekerezo ( 21 )
Poor and fake service offered by RNP, gutegura ibizamini 500 mugafungura system igihe cyose byarabananiye? Ntekerezako muhomba menshi kdi mugatanga Service mbi. Nimufungure service umuclient naza asaba umunsi mumubwire muti iminsi ishiboka ni iyi . Example system ifunguye for 3months abantu bakiyandika umunsi wakuzura calendar igahindura ibara kuburyo umuclient amenya iminsi itaruzura mwaba mutanza excellence naho ubundi mufite 2/10
Nibadusobanurire ikibazo aho kiri hagati yabo n’irembo bikemuke rwose bongere badufungurire twiyandikishe vuba bareke kutubeshya.
Kuki batubeshya koko kuva kumunsi wa 1 se système iba yanze kugeza kumunsi wa5 nanyuma umubare ukuzura ute ? Ibyo ntibyanze ariko @irembo nabo bisubireho Kbx système yabo iracumbagira
Bafunguye agahe gato pe! Kuko nkanjye maze umwaka wose ntegereje koniyandikisha ariko byaranze nubu bafunguye ndikumurongo ariko birangira byanze ntiyandikishije! Bagire badufashye bongere baduhe amahirwe bafungure pe! Kuko tubitegereje turibenshi
twasabanga nko nabatuye mu ntara batwibuka bakogera bagafugura gahunda yo gukorera ibizamini kuri mundasobwa.
Nyagatare hari abategereje gukorera ikizamini cya provizwari kuri mudasobwa nkuko ho bitwara igihe gito.
murakoze mu gihe ndutegereje igisubizo cyiza
Nonese System niyitegeka abantu cg abanut nibo bagena uko ikora?
Umubare ntarengwa ushyirwaho hashingiwe kuki?
Umubare ntarengwa ushingira kumubare waba Police bahari bo gukoresha ibizami kumunsi,nigihe kigenwa cyoko ngera kwandika abandi ibyo nibyo bigena umubare, ubu banditse abantu 20k bazakora mumezi3
Ndi rusizi ese mwatubarije nimba gukorera online byemewe nyamasheke gukorera provisual murakoze


text:
Korali Family of Singers bateguye igitaramo bitiriye ‘Umuryango Mwiza’
Imana yonyine ni yo yandindiye mu cyiyaga cya kivu amasha 12; nijye wa mbere watorotse i Wawa
Umusore ukomoka mu karere ka Rubavu utifuje ko amazina ye atangazwa yivugiye uko yamaze amasaha menshi mu Cyiyaga cya Kivu amasaha arenga 12 nyuma yo gutoroka I Wawa , ikirwa giherreye mu karere ka Nyamsheke kijyanwaho abantu ngo bagororwe ,bahabwe uburere bitewe n’ikosa cyangwa imyitwarire idahwitse wagaragaje.
Mu kiganiro yagiranye na Legacy Tv umusore wivugira ko yafashwe akajyanwa I Wawa nyuma yuko yarobaga isambaza mu buryo bunyuranyije n’amategeko. Akigerayo ngo yararambiwe maze we na mugenzi we bigira inama yo gutoroka, nuko bajya umugambi bawuhuriraho maze birabahira baratoroka maze biyemeza gupfa no gukira bakomeza inzira y’amazi ariko Uwiteka arabarinda.
Yakomeje avuga ko umugambi we nta muntu n’umwe yigeze awubwira maze arabipanga afata ijerekani maze ashoka inzira y’amazi maze afata urugendo. Yageze aho yiheba maze asenga Imana iramufasha abasha kugera hakurya y’amazi ku nkombe.
Mu butumwa yatanze yashimiye Uwiteka ko ari we wamurinze kandi ko akigera ku nkombe z’ikiyaga cya Kivu we na mugenzi we bari babaye imirambo cyangwa se bananiwe cyane. Ati “ burya iyo Imana igufiteho umugambi kandi ikikurinze niyo wagera kure bingana iki ntabwo yagutererana kandi niyo hari abageregeza kukwica nta kabuza urarokoka.


text:
Abapolisi bakuru 34 baturuka mu bihugu umunani byo muri Afurika basoje amasomo bari bamazemo umwaka mu Ishuri Rikuru rya Polisi riherereye mu Karere ka Musanze basabwa kurushaho gukora kinyamwuga bagendeye ku bumenyi bahawe.
Ni amasomo y’icyiciro cya 10, basoje kuri uyu wa 14 Nyakanga 2022, aho bize ibijyanye n’ubunyamwuga mu gucunga umutekano, (Police professional career program).
Abapolisi 30 barangije master’s program in Peace Studies and Conflict Transformation, abandi bane barangiza post graduate diploma in Strategic Leadership and Management.
Umuyoboyi w’Ishuri Rikuru rya Polisi rya Musanze, CP Rafiki Mujiji, yashimiye abarangije aya masomo baranzwe n’umurava n’imyitwarire myiza abasaba kuzahora bihugura kandi bongera ubumenyi bafite.
Yagize ati “Byari bikomeye kandi bisaba urwego rw’imyitwarire myiza ruri hejuru kugira ngo bagere ku ntego, turishimira ko aba banyeshuri babishoboye niyo mpamvu tubashimiye ku mugaragaro. Turizera ko akazi mugiyemo muzagakora neza kandi muzahore muharanira kwihugura no kongera ubumenyi.”
Bamwe mu bapolisi bakuru basoje amasomo yabo, bemeza ko ubumenyi bahawe bagiye kubukoresha mu kazi kabo no kubusangiza abatarabashije kwitabira ayo masomo bagamije guteza imbere imiyoborere myiza no kubungabunga umutekano.
SSP, FHADI Ali wo mu Gihugu cya Kenya, avuga ko yishimiye kuba mu Rwanda bikamufasha gutsinda neza amasomo ye kandi yiteguye gutanga umusanzu we bitari mu gihugu cye gusa ahubwo no mu mahanga.
Yagize ati “Nkigera mu Rwanda nakiriwe neza cyane ndabyishimira bimpa gutuza niga neza amasomo yanjye, ntabwo byari byoroshye ariko nashyize umutima ku masomo ndiga ndasoma ndabaza haba abarimu kugeza ubwo mbisoje neza. Ubumenyi nahawe ngiye kubukoresha haba muri Kenya n’ahandi hose nakoherezwa gukorera kandi bizatanga umusanzu ku mahoro n’umutekano muri rusange by’umwihariko muri Afurika.”
SP Faustin Munyabarenzi wo mu Rwanda nawe yagize ati “Nk’uko nasoje amasomo y’imiyoborere myiza, ngiye kuyashyira mu bikorwa nteza imbere imiyoborere myiza muri polisi y’ u Rwanda n’ahandi muri rusange. Afurika ifite ibibazo by’umutekano kandi twiteguye kuyabungabunga dufatanyije n’abaturage.”
Minisitiri w’Umutekano mu Gihugu Gasana Alfred avuga ko abasoza amasomo yabo mu Rwanda bigaragaza ubufatanye bukwiye kuba buranga Afurika mu bumwe kandi ko bizashoboka mu gihe cyose ubufatanye buzaba butejwe imbere.
Yagize ati “Muri rusange abarangije turabasaba kujya gushyira mu bikorwa ibyo bahawe kandi kuba iri Shuri ryakira abantu baturuka mu bihugu bitandukanye, bigenda bigaragaza ubumwe bw’Abanyafurika bituma twumva ko Afurika tugomba gukorera hamwe, Afurika ifite urugendo rumwe, tugomba kugendera hamwe rero kugira ngo tubashe kurusoza. Uyu munsi aho tugeze tugenda twubaka igipolisi cy’umwuga kugira ngo aho dukorera haba mu gihugu cyangwa hanze yacyo tubashe gukora neza, ibyo nibyo bikwiye kuranga buri wese wize hano.”
Abarangije aya masomo uko ari 34, barimo Abanyarwanda 22 n’abanyamahanga 12 bakaba baje biyongera ku bandi bapolisi bakuru bamaze kwiga mu masomo ya “Senior Command and Staff Course” 259 barangije mu byiciro byabanjirije iki barimo 194 b’Abanyarwanda.
Abarangije aya masomo uko ari 34 baturutse mu bihugu umunani byo ku mugabane w’Afurika ari byo u Rwanda, Kenya, Malawi, Namibia, Somalia, South Sudan, Tanzania na Zambia.
Nyirandikubwimana Janviere


text:
Urwego ry'imiyoborere rw'isibo rufasha kurwanga inda z'abangavu
Isibo ni urwego ry’imiyoborere rw’ibanze, ruhuza ingo ziri hagati ya 15 na 30. Abatuye mu isibo imwe, baba baziranye cyane kuburyo buri muntu aba afite amakuru ya mugenzi we. Abagize isibo imwe, baterana bashaka kuganira ku iterambere ryabo, imibanire no kuryanya akarengane. Ku mwihariko, urwego rw’isibo byagize uruhare runini rwo kurwangya inda ziterwa abangavu mu murenge wa Gatore.
Urwego rw’isibo mu murenge wa Gatore, mu karere ka Kirehe, rugenda rurushako gukora neza, abagize isibo, baterana bashaka gukemura ibibazo byabo, cyangwa se bashaka kwiga uko ibikorwaremezo runaka byabageraho, bityo bakiteza imbere. Uko niko ubuyobozi bw’umurenge wa Gatore bwabigaragaje mu nteko z’abaturage yo kuwa 09/08/2022 yitabiriwe n’itangazamakuru. Umunyamabanga w’umurenge wa Gatore, Oswald Ntagwabira yasobanuye ko inda ziterwa abangavu zigenda zicika buhoro buhoro kubera imikoranire ya hafi kandi mwiza hagati y’abatuye isibo imwe, kuko bahana amakuru ku mwifatire y’abana babo. Ariko kandi, hari n’itegeko rikomeye, rihana uwakoze icyaha cyo gutera inda umwangavu.
Mu nteko y’abaturage, hagaragaye ababyeyi bishimiye imikorere y’isibo. Nyiraneza Assoumpta, ufite ikigero cy’imyaka 40, yavuze ko abangavu bafite imyifatire y’ubukubaganyi igaragarira buri wese, bityo ko mu isibo yabo, bafite inshingano yo kuburira ababyeyi babo, maze bakaganiriza abo bana ku buzima by’imyororokere, ati “Duturange n’umugore watundakanye n’umugabo we. Uko azanye abagabo iwe, niko aba yigisha umukobwa we y’imyaha 12. Twaramwegereye, tumugira inama yo gucika kuri yo ngeso, cyanga se akigirira ibanga, akanya kubikorera kure y’amaso y’ababana be. Yaratwumviye, none ituze ryaragatutse mu rugo rwe, nabana be batatu bariga neza”. Akomeza avuga ko hari umugani baca uvuga ko “uwiba ahetse, aba yigisha uwo mu mugongo” yongera ahamya ko isibo yabo irimo abantu b’inyangamugayo.
Mu murenge wa Gatore, amasibo yahawe ishingano zo kugira uruhare mu kurwanya inda ziterwa abangavu. Abaturage bemeza ko iyo babonye umuhungu n’umukobwa kabiri, gatatu bikirukiranye, baba kemanga, cyane cyane iyo harimo abana batarageza imyaka 18. Barabegera, bakababwira ko hari itegeko rihana uwateye inda umwana, kandi ko iryo tegeko rihana ryihanukiriye kugeza ku gifungo cya burundu, iyo harimo kugambirira kwanduza indwara idakira. Kirenga Augustin, umwe mu bagize isibo y’Ineza, yemeza ko isibo ari urwego rwiza, akaba ashimira ubuyobozi kuba bushyigikira urwo rwego no kuruha agaciro, ati “ Nubwo kurera muri iki gihe bitoroshye, ariko mu isibo, turagerageza pe: niho gusabanira, tugasurana, tugataha ubukwe, ni gute kuko umwana ufite amashagaga tutamucyaha, tukaba tumukijije inda itateguwe noneho ku mwana muto?”
Isibo na Covid-19
Mugihe Covid-19 yarimereye nabi abaturarwanda n’isi yose, isibo naryo nti ryari ryorohewe , kuko ntawe wari wemerewe gusohoka, cyangwa gusurana. Ariko abaturanyi barahaniraga kumenya abaturanyi babao niba baramutse neza. Kirenga Augustin, ati, “Abangavu batewe inda nabo babana, cyangwa se undi muntu wa hafi mu muryango. Ntitwagiraga amakuru ku mwifatire yabo, ariko ubu, umwana wese ugaragaza imyifatire ikemangwa, tubimenyesha ababyeyi be, nawe agashyira ho uruhare rwe nk’umubyeyi”. Yakomeze asobanura ko bigoye ku mumubyeyi kuganiriza umwana ubuzima bw’imyororokere, ariko undi muntu ashobora kubivuga nta nzitizi nyinshi ahuye nazo.
Nkuko tubisoma mu kinyamakuru igihe.com Minisiteri y’Uburinganire n’Iterambere ry’Umuryango (MIGEPROF) yatangaje ko abana ibihumbi 23 bari munsi y’imyaka 18 ari bo batewe inda mu mwaka wa 2021, igaragaza ko Intara y’Iburasirazuba yihariye umubare munini. Uturere dutatu tuza imbere mu kugira abana benshi batewe inda imburagihe mu mwaka wa 2021 ni Nyagatare iri ku isonga aho ifite 1799, Gatsibo ifite 1574 na Kirehe ifite abana 1365. Iki kinyamakuru gikomeza cyerekana ko hari n’ingamba zikomeye zafashye mu kurwanya inda ziterwa abana.
Guverineri w’Intara y’Iburasirazuba, Gasana Emmanuel, yavuze ko hari ingamba ziri gufatwa muri iyi Ntara zigamije kurwanya abasambanya abana harimo gushyiraho icyumba ntangamakuru hakoreshejwe ikoranabuhanga, kikazashyirwa ku Ntara, buri Karere na buri Murenge hagamijwe ku gusangira amakuru mu buryo bwihuse y’abakoze iki cyaha n’ibindi bibangamiye umuryango. Yavuze ko kandi hashyizweho imidugudu itarangwamo icyaha mu kurwanya ibyaha bitandukanye bikorerwa mu muryango. Hasinywe kandi amasezerano yo kurengera umwana, akaba yanasabye ko hazakorwa ubushakashatsi ku mpamvu abana basambanywa.
NIZEYIMANA Elias


text:
Umusaza witwa Naason Bagirishya utuye mu mudugudu wa Nyagacaca, akagari ka Muhororo, muri Nyamasheke aratabaza avuga ko inzara imumereye nabi bigakubitiraho no kuba arembeye mu nzu ya wenyine.
Ubwo yaganiraga n’itangazamakuru, yatangaje ko abayeho nk’utariho kubwo kuba umunsi ushira ntacyo akojeje mu kanwa haba kurya no kunywa,kuri we akaba nta minsi asigaje ku isi kubera inzara bityo akaba asaba ubufasha mu buryo bwose kubera ko ubuzima bwe buri mu marembera. Bamwe mu baturanye n’uyu musaza bavuga ko yitaweho byakongera iminsi ye yo kubaho kuko yugarijwe n’inzara ikabije kimwe n’umwanda kubera kubura ibyo kurya ndetse n’abamwitaho.
Umwe yagize ati” twe twibaza uko ikibazo cya Naason cyakemuka bikatuyobera, natwe ubwacu nta bushobozi twabona bwo kumwitaho.”
Aba baturage bakaba basaba abagiraneza ko bagoboka uyu musaza.


text:
Byabereye mu Mudugudu wa Gahabwa Akagari ka Muyange, Umurenge wa Nyabitekeri mu Karere ka Nyamasheke ku gicamunsi cyo kuwa 6 Kanama 2022.
Uyu musaza Rutebuka yabaga mu gikoni cy’inzu y’umwana wa mukuru we. Yararaga izamu ku muturage, ku manywa akita ku ngurube z’uwo muturage.
Uyu musaza nta muntu yagiraga umwitaho, cyangwa uwo yaganiriza ibibazo bye kuko yashatse abagore batatu bose bapfa, uwa kane batandukana kubera amakimbirane.
Yitabye Imana mu gihe haburaga iminsi ine ngo yitabe kuri RIB kuko umugore batandukanye yamureze kumushuka akagurisha amasambu y’iwabo, ngo basezerane imbere y’amategeko, amasambu yamara kugurishwa amafaranga bayariye ibyo gusezerana umusaza akabivamo.
Umunyamabanga Nshingwabikorwa w’Umurenge wa Nyabitekeri Mudahigwa Aphrodis yabwiye IGIHE ko amakuru y’uko uyu musaza yapfuye bakiyamenya, inzego z’umutekano na RIB bagiye aho byabereye bajyana umurambo ku bitaro bya Bushenge kuwusuzuma.
Ati "Turasaba abaturage kujya baduha amakuru ku gihe, kuko iyo amakuru amenyekanye umuntu ufite ibibazo akaganirizwa bimurinda indwara zishobora gutuma yiyahura.”
Umurambo w’uyu musaza nyuma yo gukorerwa isuzuma washyinguwe ku mugoroba wo kuri uyu wa 07 Kanama 2022.


text:
Ikibazo: Kuki abantu bakabya mu rukundo usanga batinda gushaka ugereranije n’abiturije?
Burya abantu bagira urukundo rwinshi gusa kugira amahitamo birabagora.Nshingiye ku bushakashatsi nakoze nabonye ko umuntu ugira urukundo rwinshi kuva mu rujijo ruri hagati y’umutetesha n’ukwiriye kumubera umugore bimugora.
Akaba ari nayo mpamvu nkeka ko abo twita ko bakunda cyane batinda gushaka abadakunda cyane bikaborohera kuba bashaka vuba .
Mpereye ku badakunda cyane, ashobora guhura n’umuntu akamubonamo ibyo we yumva yaburaga.Urugero k’umuntu udakunda cyane iyo aje akeneye umugore ashobora kureba niba ufite ikinyabupfura, wakubaha mama we, ibyo bigatuma agukunda akagushyira mu rugo.
Ngarutse ku bagira urukundo usanga amarangamutima amwigarurira maze uwo akunze cyane agaharanira kumuhindura uwo ashaka ko aba we kandi burya ntibipfa gushoboka.
Urugero, nshingiye ku bushakashatsi nakoze nabonye ko abahanzi n’abanyabugeni bakora ibintu bijyanye n’urukundo cyane.Koko baba barufite kuko akenshi 79,9% yibyo tuvuga ni ibiba biturimo.
Nshingiye kuri ibyo nasanze abahanzi n’abanyabugeni barenga amamiliyari bashaka batinze ugereranyije n’abandi bantu,ahanini biterwa nuko baba bifuza ko uwo bakundana banifuza kurushingana aba agomba kubatetesha bikabije akanabereka impamvu akwiriye kuba muri uwo mwanya.
Kubera ko baba bariremeye umukunzi umeze nka malayika kandi nta muntu usa na malayika ubaho, barwana no gushaka umuntu umeze gutyo bikarangira bamubuze hanyuma babona imyaka ibasize bagapfa gutoragura dore ko ubuze inda yica umugi.
Mu kwanzura,Umunyarwanda yaciye umugani ngo utinda mu isoko ugacura ibihaha abandi batwaye amaroti…Urukundo ntabwo ari imibare aho kabiri guteranyaho kabiri biba kane,fata umwanzuro.
Urukundo rushingira ku cyizere no kwishyira mu mwanya w’abandi,ntukitege ko uwo ukunda akubera malayika ahubwo uzagerageze abe ari wowe umuba kuko mugenzi wawe naba agukunda by’ukuri azakwigiraho mwese mukundane kahave.
Kwiyemeza kubaka urugo ni nko kwiga gutwara imodoka,ntabwo wakwanga gukorera uruhushya rwo gutwara ikinyabiziga kubera ko imodoka zikora impanuka ahubwo irebeho ku giti cyawe,kuko umugabo nyawe n’ukora ibyo abandi bananiwe.
Imari Media


text:
UMUTWE WA 7
Uko wakwigisha umwana wawe
“Aya magambo ngutegeka uyu munsi, ajye ahora ku mutima wawe. Ujye uyacengeza mu bana bawe.”—Gutegeka kwa Kabiri 6:6, 7
Igihe Yehova yashyiragaho gahunda y’umuryango, yahaye ababyeyi inshingano yo kwita ku bana babo (Abakolosayi 3:20). Wowe mubyeyi ufite inshingano yo gutoza umwana wawe gukunda Yehova no kuzashobora kwirwanaho amaze kuba mukuru (2 Timoteyo 1:5; 3:15). Nanone ugomba kumenya ibiri mu mutima w’umwana wawe. Birumvikana ariko ko ugomba kumuha urugero. Iyo ubanje gushyira Ijambo rya Yehova mu mutima wawe ni bwo uba ushobora kuryigisha umwana wawe.—Zaburi 40:8.
1 TUMA ABANA BAWE BAKUVUGISHA BITABAGOYE
ICYO BIBILIYA IVUGA: ‘Jya wihutira kumva ariko utinde kuvuga’ (Yakobo 1:19). Wifuza ko abana bawe bakuvugisha bisanzuye. Bagomba kumenya ko uba witeguye kubatega amatwi mu gihe hari icyo bashaka kukubwira. Tuma habaho imimerere y’amahoro ku buryo bumva ko kuvuga ibyo batekereza biboroheye (Yakobo 3:18). Iyo batekereza ko uri bubasharirire cyangwa ukabanenga, bashobora kutakubwiza ukuri. Jya wihanganira abana bawe kandi ubizeze kenshi ko ubakunda.—Matayo 3:17; 1 Abakorinto 8:1.
ICYO WAKORA:
-
Boneka mu gihe abana bawe bifuza kugira icyo bakubwira
-
Jya uganira n’abana bawe buri gihe, atari igihe gusa hari ibibazo
2 GERAGEZA KWIYUMVISHA ICYO MU BY’UKURI BASHAKA KUVUGA
ICYO BIBILIYA IVUGA: “Ugaragaza ubushishozi mu bintu azabona ibyiza” (Imigani 16:20). Hari igihe bizagusaba kureba ibirenze amagambo abana bawe bavuga kugira ngo usobanukirwe uko mu by’ukuri bumva bameze. Ni ibisanzwe ko abakiri bato bakabiriza ibintu cyangwa bakavuga ibintu binyuranye n’ibyo mu by’ukuri bifuzaga kuvuga. “Usubiza atarumva neza ikibazo aba agaragaje ubupfapfa, kandi bimukoza isoni” (Imigani 18:13). Ntukihutire kurakara. —Imigani 19:11.
ICYO WAKORA:
-
Ibyo abana bavuga byose, iyemeze kutabaca mu ijambo cyangwa ngo ukabye kurakara
-
Gerageza kwibuka ibyiyumvo wagiraga igihe wari mu kigero cyabo n’ibyo wabonaga ko ari iby’ingenzi
3 MUFATANYE URUGAMBA
ICYO BIBILIYA IVUGA: “Mwana wanjye, jya utega amatwi impanuro za so kandi ntukareke icyo nyoko agutegeka” (Imigani 1:8). Yehova yahaye ababyeyi bombi, ni ukuvuga umugabo n’umugore, uburenganzira bwo gutegeka abana babo. Mugomba gutoza abana banyu kububaha no kubumvira (Abefeso 6:1-3). Iyo ababyeyi ‘batavuga rumwe’ abana bashobora kubitahura (1 Abakorinto 1:10). Niba hari ibyo mutumvikanaho, mugerageze kutabijyaho impaka imbere y’abana banyu kuko ibyo bishobora gutuma batabaha icyubahiro gikwiriye ababyeyi.
ICYO WAKORA:
-
Muganire ku birebana n’uko muzajya muhana abana banyu mubyumvikaneho
-
Niba wowe n’uwo mwashakanye mutabona ibintu kimwe mu birebana n’uko mwarera abana banyu, gerageza kwiyumvisha igitekerezo cy’uwo mwashakanye
4 GIRA GAHUNDA
ICYO BIBILIYA IVUGA: “Toza umwana inzira akwiriye kunyuramo” (Imigani 22:6). Kugira icyo ugeraho mu gihe wigisha abana bawe ntibizaza nk’impanuka. Ugomba kugira gahunda uzakurikiza urera abana bawe, hakubiyemo n’uko uzajya ubahana (Zaburi 127:4; Imigani 29:17). Guhana abana bikubiyemo kubafasha gusobanukirwa impamvu hariho amategeko (Imigani 28:7). Nanone ujye ubatoza gukunda Ijambo rya Yehova no gutahura amahame arikubiyemo (Zaburi 1:2). Ibyo bizabafasha kugira umutimanama muzima.—Abaheburayo 5:14.
ICYO WAKORA:
-
Fasha abana bawe kubona ko Imana iriho koko kandi ko bashobora kuyiringira
-
Bafashe kumenya ibintu bishobora kubateza akaga mu by’umuco n’uko babyirinda, urugero nk’ibiboneka kuri interineti no ku mbuga zihuza abantu benshi. Bigishe kumenya uko bakwirinda abantu bashaka kubakoresha imibonano mpuzabitsina


text:
Abagize Inama y’Igihugu y’Abagore mu Karere ka Ngororero basinyiye guhashya ibibazo bikibangamiye imibereho myiza y’abaturage, birimo kugira imiryango yo mu midugudu itarangwamo amakimbirane, umuryango utarangwamo imirire mibi n’igwingira, umuco w’isuku n’isukura ku isonga n’ibindi.
Ni igikorwa cyabaye ejo hashize muri gahunda y’inama rusange isanzwe y’inama y’igihugu y’abagore ku rwego rw’Akarere ka Ngororero. Hasinywe kandi imihigo ya 2022 – 2023 hagati y’ubuyobozi bw’akarere, imirenge n’Inama y’Igihugu y’Abagore ( CNF).
Umuhuzabikorwa w’Inama y’Igihugu y’Abagore ku rwego rw’Akarere ka Ngororero Mukeshimana Marie Claire yashimiye Perezida wa Repubulika y’u Rwanda Paul Kagame wahaye umugore ijambo, agatuma atinyuka none ubu umugore akaba agira uruhare mu iterambere ry’igihugu cye.
Yavuze ko umugore wa Ngororero atazapfusha ubusa ayo mahirwe yahawe ahubwo ko azafata iya mbere mu gushyira imbaraga ahakiri intege nke harebwa ibibazo bicyugarije umuryango bakabikemura.
Yibutsa ko kuri ubu umugore yahawe byose. Yagize ati : “ BDF ni kimwe mu bisubizo Perezida wa Repubulika yaduhaye kugira ngo hatezwe imbere imishinga mito n’iciriritse aho umugore ufite umushinga cyangwa wihangiye umurimo yishingirwa ku kigero cya 75%.”
Nk’uko abishimangira ngo inkunga zihabwa umugore wikorera igihe yujuje ibisabwa ngo zatuma umugore agira aho agera yubaka umuryango utekanye.
Uhagarariye Police mu Karere ka Ngororero J. Kayihura yibukije abagore ko bifitemo imbaraga zikomeye cyane ko ari ba mutima w’urugo.
Yagize ati : “ Umutima n’urugingo rukomeye. Abagore muri ibihangange. Mufite imbaraga zitagaragara. Mubyara abana mukabaha uburere. Ni ibintu tubashimira.”
Yabasabye gukomeza gushyira imbaraga mu burere bw’abana hagamijwe kugira umuryango utekanye, aho abawugize bafatanyiriza hamwe gushaka igisubizo kibibazo biwugarije.
Ishoramari si iry’abagabo gusa
Mukahigiro Laurence, utuye mu murenge wa Ndaro, mu Karere ka Ngororero, akaba ari umupfakazi ukora ubukorikori, yatanze ubuhamya bw’ukuntu yari umukene cyane, aza guhera kuri duke atangira adoda amatapi, akora ibikapu byo mu bikongorwa by’ibisheke, inkoko ziva mu rufunzo bikaba byaratumye abasha kugera ku rwego yitabira amamurikabikorwa mpuzamahanga aho ajya mu bindi bihugu kumurika ibihangano bye.
Ni ibikorwa yatoje bagenzi be yabashije kubumbira muri koperative, akaba amaze kurihira bamwe mu bana bafite imiryango itishoboye amashuri. Kuri ubu, afite umudari wo ku rwego rw’igihugu, wo kuba ari indashyikirwa mu bukorikori.
Ni igikorwa gishimwa na Sano Emmanuel, uhagarariye abikorera mu Karere ka Ngororero ariko akavuga ko umubare w’abagore batinyuka kwikorera ukiri hasi cyane ugereranyije n’abagabo.
Yibutsa abagore ko ishoramari atari iry’abagabo gusa ahubwo ko n’abagore baryinjiramo bigashoboka . Ati : “ Amahirwe arahari agenewe abagore. Nimuyabyaze umusaruro muri benshi bityo, bigirire umumaro umuryango wose.”
Mu mpanuro z’umushyitsi mukuru Annoncée Manirarora, yashimye ibimaze kugerwaho n’abagore bo mu Ngororero, akebura ba mutima w’urugo, avuga ko bahawe byose ariko ko hari ibyo atishimiye, agira ati : “ Niba twemera ko turi kujyana na Nyakubahwa Perezida wa Repubulika, ntabwo ari twe dukwiye kuba aba mbere mu kugwingiza abana. Turambiwe igisuzuguriro. Ese turi mu ngamba cyangwa turajenjetse? Ibintu bimwe nitutabirakarira ntabwo bizakunda. Reka imbaraga twahawe tuzikoreshe.”
Yibukije abagore ko bahawe amahirwe yose ashoboka ko bityo, bakwiye kugira ibikorwa byinshi, amagambo akaba make.
Mu Karere ka Ngororero, abagore bageze kuri 53% by’abaturage batuye ako karere.
Yanditswe na Rose Mukagahizi


text:
Yanditswe Sep, 18 2022 19:10 PM | 70,755 Views
Minisiteri y’Uburezi yaburiye abayobozi b’ibigo by’amashuri bazaca ababyeyi amafaranga anyuranye n’ari mu mabwiriza iherutse gutangaza.
Mu biganiro byahuje iyi minisiteri n’abayobozi b’ibigo by’amashuri byo mu Mujyi wa Kigali, bamwe muri aba bayobozi bagaragaje ko hari imishinga bari baratangiye nko kuvugurura inzitiro, gusana ibyumba by’amashuri, kugenera abanyeshuri ifunguro rya mu gitondo ndetse no gusana ibindi bikorwaremezo.
Bamwe bamaze kugirana inama n’ababyeyi barerera muri ibi bigo ndetse bemeranya n’amafaranga bazishyura arenze ayateganyijwe n’amabwiriza ya Minisiteri y’Uburezi.
Abayobozi b’ibi bigo by’amashuri bagaragaje ko bashobora kuzahura n’imbogamizi mu gushyira mu bikorwa aya mabwiriza.
Nkurikiyumukiza Edouard uyobora GS Remera Protestant yagize ati “Ku kigo cyanjye ibikorwa nari ndimo muri iyi minsi nari naratangiye no kubikora turifuza gukuraho double shift ku bana biga primaire hari ibyumba bimwe na bimwe twatangiye kuvugurura biriho birakorwa twumva kuzabyishyura amafaranga tuzayakura mu yo twari dusanzwe dusaba ababyeyi, hari n’ikindi gikorwa cyo kuvugurura amashuri ashaje dusiga anti rouille wabonaga biremereye bisaba amafaranga menshi no kuvugurura ikibuga abana bakiniraho twari twarabitangiye ababyeyi basabwaga ibihumbi 5 bigenewe ibikorwa nk’ibyo.”
Na ho Dusabeyezu Alphonsine uyobora GS Kimironko we avuga ko hari harimo akajagari mu gutanga amafaranga y’ishuri.
Ati “Hariho nk’akajagari mu bijyanye n’imitangire y’amafaranga y’ishuri aho uruhare rw’umubyeyi rwakenerwaga n’uruhare rwa leta ariko ugasanga bitewe n’imiterere y’ibigo hakabamo itandukaniro mu kwaka uruhare rw’umubyeyi, turashimira MINEDUC yabitanzeho umurongo.”
Undi muyobozi w’ikigo cy’amashuri yavuze ko hari amashuri yatangaga ifunguro rya mu gitondo, akagira impungenge niba amafaranga ari mu mabwiriza mashya ya MINEDUC azaba ahagije.
Ati “Hari ibigo byahaga abana umugati mu gitondo kuri breakfast hari ibyatangaga icyayi nimugoroba hari n’abatabikoraga cyangwa bagatanga ibirenze bitewe na bwa buryo bw’imitangire y’amafaranga, mudufashishe kugira ngo twirinde ibinyuranyo mu mikorere yacu mwatubwira ngo umunyeshuri kuri breakfast azajya abona iki, niba ari igikoma gusa, niba n’uwo mugati mwarawubaze na byo tukabimenya kugira ngo hatazongera kubamo ibibazo.”
Ibi biganiro byanitabiriwe n’abayobozi b’inzego z’ibanze mu Mujyi wa Kigali byagaragaje ko hari abayobozi b’ibigo by’amashuri bari guhanika ibiciro ku bikoresho abanyeshuri bagurira mu bigo.
Umunyamabanga wa Leta muri minisiteri y’uburezi ushinzwe amashuri y’imyuga, ubumenyingiro n’ikoranabuhanga Irere Claudette, yavuze ko nta muyobozi w’ikigo cy’ishuri ukwiye kwishyuza ababyeyi amafaranga y’ishuri arenze ayashyizweho n’iyi minisiteri.
Yagize ati “Abavuga ngo twari dufite initiative nziza yo gushyiraho inzitiro,hari n’abubaka ama sales mberabyombi bagakoreramo ibindi bikorwa ibyo na byo twasabye abayobozi b’uturere mu Mujyi wa Kigali kwegera ayo mashuri bigasabwa bigashyirwa mu ngengo y’imari kuko n’ubundi aba ari amashuri ya Leta umuyobozi uzabirengaho azahanwa kuko ibi si ubwa mbere tubivuze tuzakomeza no kubisubiramo.”
Mu gihe hasigaye icyumweru kimwe ngo umwaka w’amashuri 2022-2023 utangire, Umuyobozi w’umujyi wa Kigali Pudence Rubingisa yavuze ko nk’inzego z’ibanze bazashyira imbaraga mu kugenzura ko amabwiriza ya Minisiteri y’Uburezi ashyirwa mu bikorwa mu kwishyura aya mafaranga y’ishuri.
Ati “Ubu tugiye gufatanya twegere abayobozi b’ibigo by’amashuri ndetse na komite z’ababyeyi kugira ngo turebe uburyo bigenda bishyirwa mu bikorwa abayatanze mbere ni ukuvugana n’ibigo akazahererwaho mu kindi gihe cyizaza.”
Minisiteri y’Uburezi igaragaza ko ku munyeshuri wiga ataha mu mashuri yisumbuye, uruhare rw’umubyeyi rutagomba kurenga amafaranga Frw 19,500 ku gihembwe. Na ho ku wiga acumbikiwe uwo musanzu ntugomba kurenga Frw 85,000.
Kuri ibi ngibi ariko hiyongeraho umwambaro w’ishuri, ibikoresho by’isuku, ibikoresho byo ku meza, ibiryamirwa, inzitiramubu, ikarita y’umunyeshuri, ikarita y’imyitwarire n’ubwishingizi bw’umunyeshuri.
Mu gihe bibaye ngombwa kandi byemejwe n’inteko rusange y’ababyeyi bahagarariye abandi, ibindi byakenerwa n’ishuri ntibigomba kurenza Frw 7000 ku gihembwe.
Jean Paul TURATSINZE
Abagonzwe n'ibinyabiziga n'abonewe n'inyamaswa mu ihurizo ryo kubona indishyi
Sep 29, 2022 Soma inkuru
90% batsinze ibizamini bisoza amashuri abanza
Sep 27, 2022 Soma inkuru
Minisitiri Uwamariya avuga ko umusaruro w’uburezi mu Ntara y’Iburasirazuba udashimishije
Sep 18, 2022 Soma inkuru
Bamwe mu bize amasomo y’uburezi budaheza bavuga ko babuze icyo bakora
Aug 14, 2022 Soma inkuru
I Masoro mu nganda hagiye kubakwa ikigo cy’icyitegererezo cy’ubumenyingiro
Jul 19, 2022 Soma inkuru
Abanyeshuri basoza amashuri abanza hafi 230 batangiye ibizamini bya Leta - AMAFOTO
Jul 18, 2022 Soma inkuru


text:
Solar panel enapsulation firime ikuramo umurongo ifata EVA na POE nkibikoresho fatizo.Inzira ikubiyemo ibikoresho byo gutunganya, gushyushya, gusohora, kalendari, gukonjesha no guhinduranya.Umurongo wo kubyaza umusaruro urashobora gukorwa byumwihariko kubyo umukiriya asabwa.Igicuruzwa cya firime ni ubwoko bushya bwa thermosetting hot hot firime, anti-adhesive kubushyuhe busanzwe, byoroshye gukora.Ifite ishusho yuzuye kandi ifata nyuma yo gushyushya no kumurika.Irashobora gukora silicon wafer, ikirahure, umugongo wibikoresho byinshi-bifatanyirijwe hamwe muri byose.Kurwanya ubushyuhe nubushuhe buhebuje, birwanya UV, menya neza imikoreshereze yigihe kirekire yo gukoresha imirasire yizuba mubisabwa hanze.
Filime ya EVA ifite ibyiza byo kurengera ibidukikije, kurwanya UV igihe kirekire, nta muhondo, gukwirakwiza urumuri rwinshi, gukomera cyane, kurwanya gusaza no kugabanuka k'ubushyuhe buke.Iki gicuruzwa gikoreshwa cyane muburyo bwo gukwirakwiza imirasire y'izuba.Nyuma yo kumurika no gukira, irahambirwa kandi ifunzwe.Ifite imirimo yo kohereza urumuri rwinshi kuri modules ya selile, irinda imyuka y'amazi kwinjira, ubushyuhe bwo hejuru kandi buke, hamwe n’umucyo urwanya ultraviolet, kugirango harebwe neza kandi neza gukoresha modul selile., ni igitabo gishya kandi cyizewe cyo gupakira.
POE polyolefin elastomer (Polyolefin elastomer) ifite ibintu rusange biranga thermoplastique elastomer, ariko kandi ifite ubukana buhebuje hamwe nubushobozi bwiza bwo gutunganya.Ibicuruzwa biranga ibi bikurikira: 1) Igicuruzwa gifite ubushyuhe buhebuje no kurwanya ubukonje, kandi gifite ubushyuhe bwinshi bwo gukora;2) Ifite ibihe byiza byo kurwanya ikirere no kurwanya gusaza.Kuberako ntaho uhurira kabiri muburyo bwa molekulike ya plastike ya POE, ifite gusaza cyane;3) Kurwanya amavuta, kwikuramo gushiraho no kwihanganira kwambara ntabwo ari byiza cyane;4) Plastike ya POE ifite uburemere buke bwo gukwirakwiza uburemere, gutembera neza, no guhuza neza na polyolefine;5) Amazi meza arashobora kunoza ibyuzuza Ingaruka zo gukwirakwiza ibicuruzwa birashobora kandi kunoza umurongo weld wibicuruzwa.
1) Imirasire y'izuba ya EVA: ikoreshwa mumirasire y'izuba.Kudakomera ku bushyuhe bwicyumba, byoroshye kubyitwaramo.Ibisubizo byo gukiza no guhuza biterwa no gukanda bishyushye, bikavamo kashe ihoraho.
2) Filime ya EVA ikirahure: ikoreshwa mubirahure by'imbere.
3) Gupakira imirasire y'izuba POE: ikoreshwa mububiko bw'izuba.
Icyitonderwa: Ubundi bunini bwimashini burahari bisabwe.
1) Ingaruka nziza yo kuvanga no gukora plastike ya extruder
2) Kurandura ubushyuhe bwumuriro no gukemura ikibazo cyo kugabanuka kwubushyuhe
3) Igishushanyo cyihariye kugirango gikemure ikibazo cyumubyimba hamwe no gukuramo firime


text:
Nkuko imiryango ikiri mito ibizi ikiguzi cyo kubyara umwana byongera ikiguzi cyo kubaho . Biri amahire ko hari gahunda zitandukanye zifasha imiryango kwita ku bana bakivuka ndetse no kuba bakwishyura ayo bisaba mbere cg nyuma gato yo kubyara umwana.
Muri Amerika, iyo ukorera ikigo gifite abakozi 50 cg barenga, nk’umukozi wemerewe hagendeye ku itegeko Family and Medical Leave Act (FMLA) guhabwa ibyumweru 12 bitishyurwa buri mwaka umaze kubyara cg se kuzana umwana urera. Ibyo byumweru biba biryoshye ariko se ni gute wakoreramo amafaranga?
Hari uburyo buke umuntu ashobora kubonamo amafaranga mu gihe ari muri iki kiruhuko. Urugero gukoresha PTO cg se igihe urihwa utari mu kazi ntibisobanuye ko ubikoresha uri mu kiruhuko gisanzwe gusa. Nubwo bisaba kubanza kuvugana nukuyobora ariko igihe wazigamye muri PTO zawe wemerewe kugikoresha nk’ikiruhuko wabyaye. Iminsi wemerewe gusiba warwaye cg se iyo wigengaho nayo wayikoresha ubsihatse. Hari n’ubwizigame ku kuba utakibasha/ubumuga kujya ku kazi nabwo ushobora kubukoresha muri iki gihe cyo kubyara kugeza ku byumweru bi 6 nyuma yo kubyara agahabwa hagati ya 50-100% by’ayo winjizaga. Igihe ibyari ibiruhuko wazigamye bishize umubyeyi ashobora gufata kugeza kuri bya byumweru bye 12 nkuko biteganywa nitegeko rya FMLA.
Muri Maine, abakoresha benshi batanga ubwishingizi burebana no kuriha ikiguzi cyo kubyara umwana ku bakozi. Iyo bitameze gutyo MaineCare ibasha gufasha abujuje ibisabwa runaka kubona ubwo bwishingizi mu kwivuza. Gahunda z’ubwishingizi nka Medicare, Medicaid cg se Children’s Health Insurance Program zibasha kuba zafasha umuntu kubona ubwishingizi mu gihe umukoresha we atamuha ubwo bwishingizi.
Hamwe nizo gahunda zose ziriho, ntibizakuraho ko hazabaho icyo wishyura ukuye mu mufuka wawe. Niyo mpamvu ababyeyi bagomba kuzigama amafaranga uko bashoboye. Hari konti z’ubwizigamire zitandukanye zagufasha nka Flexible Spending Accounts (FSA), Health Savings Accounts (HSA), izi zifasha ababyeyi kuzigama ku kiguzi cy’ubuvuzi ariko kandi zikanafasha mu by’imisoro. Urugero nk’amafaranga ajya muru FSA abasha gukurwa ku mushahara atarakatwaho imisoro, bityo bikagabanya ayo winjije azakwaho imisoro ya Leta. Gusa ayo wazigamye yose agomba gukoreshwa mbere y’uko umwaka urangira kugirango ataburizwamo. Naho muri gahunda ya HSA, amafaranga wazigamye ashobora kwimurwa mu mwaka ukurikiyeho kandi nayo ntacibwa imisoro. Gukoresha HAS bisaba ko uba uri mu bwishingizi mu kwivuza buguca mafaranga menshi.
Nubwo mu gihe ubikora bishobora kugaragara nkibihenze ndetse bigoranye ababyeyi benshi bavuga ko kugira umwana ari ikintu cyiza mu buzima kumenya uburyo butandukanye buvamo ubufasha ni ingirakamaro.


text:
Ndagijimana Felecien uri mu kigero cy'imyaka 30Â arakekwa kwica Karangwa Moise uri mu kigero cy'imyaka 60, Uyu ukekwa yari asanzwe acumbitse (akodesha) kwa nyakwigendera.
Umunyamabanga Nshingwabikorwa w'Akagari ka Gasharu, Mukantwari M.Sandrine ,yabwiye UMUSEKE ko umugabo ukekwa yari asanzwe afitanye Ibibazo na nyakwigendera ahanini bitewe n'uko atishyuraga icumbi.
Asobanurira umunyamakuru yagize ati'Amakimbirane yari ahari ni uko amaze igihe mu nzu atari kwishyura,yari yarasabwe kuva mu nzu,ntabikore. Akajya kunywa, akaza avuga nabi atongana ku manywa, arongera aragenda.
Atashye nimugoroba, ataha nabwo ari kuvuga yitotomba, kubera ko yari afite amarembo abakodesha abapangayi binjiriramo, nyiri nzu agira ngo wenda abandi (abakodesha) bamukingiranye, abyuka agiye kumukingurira, akimara gusohoka ahita amutera icyuma (tourne-vis) mu mutwe.'
Uyu muyobozi yasabye abaturage kujya bakemura ibibazo hatajemo amakimbirane.
Yagize ati' Abaturage ni uko bakwirinda amakimbirane, niba umuntu adafite ubushobozi bwo kuba yakwishyura inzu ntabwo agomba kuyigwatira cyangwa se kwanga kuyivamo, ikiza ni uko yakumvikana na nyiri nzu. Abaturage ni ukujya baganira, bakagerageza kugaragaza bibazo bafite aho kubyiherana, n'ubwiwe akagerageza kubyumva kugira ngo impande zose zibashe koroherana.'
Ukekwa yahise atabwa muri yombi akaba afungiye kuri Sitasiyo y'Urwego rw'Igihugu rw'Ubugenzacyaha (RIB), sitasiyo ya Kinyinya.
The post appeared first on IRIBA NEWS.